Razi rancang projek berimpak tinggi

KUCHING: Sebagai mekanisme alternatif kerajaan memberikan peluang pekerjaan dalam situasi ekonomi masa kini, bidang pertanian dilihat suatu perniagaan dan kerjaya yang baik boleh diceburi rakyat.

Disebabkan itu, pemenang kerusi Dewan Undangan Negeri (DUN) Saribas, Mohammad Razi Sitam merancang untuk melaksanakan pelbagai projek berimpak tinggi, khusus dalam sektor pertanian sebagai usaha meningkatkan sosioekonomi penduduk.

Beliau berkata, pertanian dilihat antara platform terbaik membuka peluang pekerjaan selain dengan kemudahan teknologi terkini dalam sistem pertanian memudahkan serta meningkatkan hasil tani.

“Usaha ini sudah tentu dapat disokong menerusi pembinaan pusat pengumpulan makanan (food basket) dari Betong hingga ke Jemoreng, di samping pembinaan Lapangan Terbang Spaoh bakal memacu ekonomi penduduk, termasuk di Saribas,” katanya.

Beliau berkata demikian pada program “Sembang Politik PRN-12: Apa pula selepas ini?”, di studio mini Jiwa Bakti dan Utusan Sarawak di Samudra Hotel di sini, semalam.

Tajuk itu dibincangkan bersama-sama panel kedua, iaitu pemenang kerusi DUN Tupong, Fazzrudin Abdul Rahman dan panel ketiga, Pensyarah Fakulti Sains Sosial dan Kemanusiaan (FSSK) Universiti Malaysia Sarawak (UNIMAS), Dr. Arnold Puyok. Moderator program itu ialah Penasihat Editorial Kumpulan Jiwa Bakti dan Utusan Sarawak/Mingguan Sarawak, Kadir Dikoh.

Razi yang juga Ahli Majlis Tertinggi Parti Pesaka Bumiputera Bersatu (PBB) berkata, beliau akan meningkatkan pembangunan infrastruktur serta menyediakan kemudahan berkaitan dalam bidang pertanian di DUN Saribas dalam tempoh lima tahun ini.

Selain itu, katanya, meskipun DUN Saribas telah memiliki 100 peratus kemudahan asas yang disediakan kerajaan di kawasan itu, penambahbaikan masih perlu dilaksanakan selain merancang menyediakan penempatan yang lebih baik kepada penduduk.

“Kalau di Saribas, penduduk memerlukan tapak rumah, contohnya seperti Skim Pembesaran Kampung (SPK). Ia lebih sesuai berdasarkan kemampuan komuniti kerana konsep SPK lebih strategik dengan adanya sistem perparitan teratur dan sebagainya.

“Malah kita juga merancang untuk membangunkan bandar-bandar kecil dengan pelbagai infrastruktur bagi mengalakkan aktiviti berkaitan sektor ekonomi, terutama bidang pertanian, termasuk komoditi dan kelapa sawit,” ujarnya.

See author's posts


JV Korea Selatan, OCIKUMHO keluarkan ECH di Sarawak

TAMAN Perindustrian Samalaju di Sarawak.

KUALA LUMPUR: OCIKUMHO Sdn Bhd, usaha sama antara OCIM Sdn Bhd dan Kumho P&B Chemical Inc yang berpangkalan di Korea Selatan, akan mengeluarkan bahan epiklorohidrin (ECH) di Taman Perindustrian Samalaju di Sarawak yang juga projek ECH pertama di Malaysia.

OCIM adalah unit firma Korea Selatan, OCI Company.

Menurut Lembaga Pembangunan Pelaburan Malaysia (MIDA), pengeluaran ECH di Malaysia akan memperkukuh nilai rantaian pengeluar epoksi di Korea Selatan dan Malaysia.

ECH merupakan sebatian yang banyak digunakan dalam pengeluaran resin epoksi selain dapat menampung keperluan pasaran tenaga bersih seperti angin, solar, pengedaran elektrik dan menjadi salutan perlindungan.

Ia turut digunakan dalam industri, automotif dan pembungkusan selain sebagai komposit dalam industri penerbangan.

Ketua Pegawai Eksekutif MIDA Datuk Arham Abdul Rahman berkata projek dengan potensi pelaburan melebihi RM760 juta itu merupakan satu pemangkin yang tidak hanya mewujudkan peluang pekerjaan baharu bagi ramai rakyat negara ini, tetapi turut membantu membangunkan industri tenaga bersih.

“Malaysia bertuah dapat menjadi lokasi bagi syarikat-syarikat global seperti OCIKUMHO dan memudahkan usaha mereka bagi meninjau peluang dalam sektor-sektor ekonomi kita.

“Ini akan memberi manfaat kepada negara dari segi mewujudkan peluang perniagaan baharu bagi syarikat-syarikat bahan kimia yang dapat menyokong dan memperkukuh ekosistem industri di Malaysia berikutan terdapatnya penawaran ECH itu,” katanya dalam kenyataan bersama MIDA dan OCIKUMHO, semalam.

Pengeluaran itu akan menghasilkan kapasiti sehingga 100 kilotan setahun (ktpa).

Pembangunan kemudahan itu akan dimulakan pada suku pertama 2023 dengan operasi pengujian pada suku pertama tahun berikutnya.

“Kehadiran OCIKUMHO di Malaysia akan menyumbang kepada pasaran eksport Malaysia kerana syarikat itu akan mengeksport 95 peratus daripada produknya di sini ke pelbagai negara di serata dunia.

“Kilang yang menggunakan bahan mentah berasaskan bio (glycerin) dan memanfaatkan tenaga hidro di Sarawak juga adalah yang pertama mengeluarkan ECH di Malaysia.

“Projek ini dijangka dapat mewujudkan 40 peratus peluang pekerjaan di peringkat pengurusan, teknikal dan penyeliaan,” kata MIDA. – Bernama

See author's posts


Beri kemudahan kepada penduduk kampung

KUCHING: Penduduk kampung Malaysia Jaya kini menarik nafas lega selepas penantian menunggu projek menaik taraf Dewan Serbaguna dan penambahan lampu jalan kampung kini menjadi kenyataan.

Projek dibawah Transformasi Luar Bandar (RTP) telah siap sepenuhnya pada 2 Disember 2019 yang mengambil masa lebih kurang 120 hari bermula pada 19 Ogos 2019 tahun lepas.

Ketua Kaum Kampung Malaysia Jaya, Marzuki Hamda berkata, dengan siapnya projek menaik taraf dewan sebaguna ini, sudah pasti ia dapat memberikan kemudahan kepada penduduk kampung.

“Terima kasih kepada Kerajaan Sarawak kerana telah menaik taraf dewan serbaguna serta membuat penambahan lampu jalan di kampung kami. Jika dibandingkan sebelum ini dewan ini tidak mempunyai kemudahan seperti yang ada sekarang,” katanya.

“Dengan adanya dewan ini pelbagai aktiviti sukan dan kemasyarakatan dapat dijalankan dengan keadaan selesa.

Manakala Patima Jas, 70, berkata, penambahan lampu jalan kampung menjadikan jalan di kampung lebih terang dan selamat digunakan terutamanya pada waktu malam.

“Kini jalan kampung mula diterangi dengan lampu jalan. Dengan adanya penambahan lampu jalan ini ia dapat meningkatkan tahap keselamatan penduduk kampung di sini terutamanya ketika menggunakan jalan pada waktu malam.

Dalam pada itu, Adun Dewan Undangan Negeri (ADUN) Samariang, Datuk Sharifah Hasidah Sayeed Aman Ghazali berharap penduduk kampung akan lebih selesa dan dapat memanfaatkan kemudahan yang sedia ada dengan sebaiknya.

Oleh Jeakqleyn Yacho

See author's posts


Perjalanan ke universiti, kerjaya Sangin

SANGIN merakam kenangan bersama keluarga setelah berjaya menamatkan pengajian.

Mula mengatur langkah ke alam yang lebih mencabar, Sangin berjaya mendapat tawaran belajar ke Universiti Pendidikan Sultan Idris (UPSI) pada 2003 dalam bidang Bimbingan dan Kaunseling.

“Semestinya kesempitan kewangan menjadi satu persoalan besar ketika saya mendapat tawaran tersebut namun takdir bagaikan menyebelahi saya apabila pak cik saudara saya bernama Ujang menang loteri ketika itu dan saya terbang ke UPSI dengan berbekalkan wang tersebut walaupun pernah trauma berada di Semenanjung.

“Namun pada tahun kedua saya juga ditimpa masalah yang menekan saya untuk berhenti kerana masalah kewangan. Masa itu saya hanya memiliki RM160 untuk membeli tiket kapal terbang tapi terpaksa digunakan untuk tujuan keluarga.

“Namun pada kali kedua nasib seolah-olah menyebelahi saya sekali lagi apabila masalah tersebut selesai dan duit tersebut dikembalikan kepada saya hingga saya mampu membeli tiket penerbangan ke UPSI,” tambahnya yang turut memberitahu beliau berjaya menamatkan pengajian dalam Ijazah Sarjana Muda Bimbingan dan Kaunseling.

Lebih membanggakan, anak lelaki yang dahulunya pernah dipandang hina akibat serba serbi kekurangan, beliau sekali lagi melakar rasa bangga dalam keluarga apabila dinobatkan sebagai penerima Hadiah Buku Naib Canselor UPSI.

“Saya diminta hadir ke sidang khas di mana ketika itu saya duduk kerusi pertama dan menerima hadiah daripada Permaisuri Perak namun sesuatu yang di luar jangkaan sebab pihak UPSI hanya memaklumkan pada saat akhir. Ketika itu, berita kejayaan saya dan rakan-rakan turut diapaprkan di dada akhbar,” katanya.

Ditawarkan untuk mengikuti Program Fellowship di UPSI selama lima tahun, Sangin sekali lagi dengan berat hati menolak permohonan tersebut kerana lebih memilih untuk akur terhadap permintaan neneknya yang enggan berjauhan dengannya.

‘Selepas hujan akan hadirnya pelangi’ dan begitulah yang terjadi apabila Sangin kemudiannya mendapat penempatan di Sekolah Menengah Teknik Betong (sekarang dikenali sebagai Kolej Vokasional Betong).

Pada 2008, beliau memohon untuk mengikuti pengajian dalam bidang Psikologi Pendidikan di Universiti Kebangsaan Malaysia secara separuh masa dan menamatkan pengajian sekitar tahun 2020.

Nekad untuk terus mengekalkan momentum, beliau memohon Hadiah Latihan Persekutuan Cuti Belajar Bergaji Penuh Dengan Biasiswa dan berjaya menerima tajaan pada 2021 dan kini Sangin sedang mengikuti pengajian di Peringkat Doktor Falsafah dalam bidang Kaunseling di Universiti Malaysia Sarawak (UNIMAS).

BUKU DAN PESANAN

Ditanya apakah pesanan yang akan disampaikan kepada dirinya pada 20 tahun yang lalu, penulis buku motivasi ‘Garam Pengidup’ tersebut tenang menjawab untuk sentiasa berusaha dan tidak sesekali berputus asa dan membuktikan anak yang tidak mendapat curahan kasih sayang daripada ibu bapa juga mampu melakar sejarah yang membanggakan.

Menjelas lanjut mengenai buku tersebut, beliau berkata buku tersebut mulai ditulis pada 2019 dan berjaya diterbitkan pada 2022 setelah mendapat inspirasi menerusi tulisan yang ditulisnya dalam Facebook mencecah 9.8 ribu perkongsian.

“Saya menulis tentang banyak perkara hasil pemerhatian, pembacaan dan pengalaman diri sendiri yang terdiri daripada kisah kehidupan, panduan hidup berumah tangga, motivasi anak-anak yang sedang belajar dan banyak lagi dan dianggarkan ada sekitar 126 topik.

“Saya bersyukur kerana sehingga hari ini buku tersebut telah terjual sebanyak 300 buah untuk cetakan pertama dan 150 buah cetakan kedua.

“Angka ini melebihi dari jangkaan saya memandangkan sasaran pertama saya cuma 100 buah,” tambahnya lagi.

Maka dengan penulisan artikel ini, penulis berharap ia mampu menyuntik sedikit semangat kepada semua yang masih berusaha terutamanya yang masih belajar.

See author's posts


Isyarat kejuaraan: Inter benam Napoli

INTER Milan mengukuhkan usaha untuk mempertahankan kejuaraan Serie A mereka semalam dengan kemenangan 3-2 yang menarik ke atas Napoli yang menyebabkan mereka berada empat mata di belakang pendahulu liga.

Skuad kendalian Simone Inzaghi bangkit daripada jaringan awal Piotr Zielinski untuk merapatkan jurang ke atas Napoli dan AC Milan, yang tewas 4-3 di Fiorentina pada hari Sabtu, dalam pertemuan mendebarkan di San Siro.

Hakan Calhanoglu menyamakan kedudukan menerusi sepakan penalti pada pertengahan separuh masa pertama.

Tandukan Ivan Perisic sejurus sebelum rehat dan penyudah pintar Lautaro Martinez menerusi serangan balas Joaquin Correa memastikan tiga mata dan menjadikan perlumbaan kejuaraan tiga penjuru lebih menarik.

Napoli, yang turut menjaringkan gol menerusi Dries Mertens ketika perlawanan berbaki 11 minit, kehilangan rekod tanpa kalah mereka dalam liga seperti yang dilakukan kepada Milan di Florence selepas Samir Handanovic bertindak cemerlang menafikan tandukan Mario Rui dalam masa kecederaan.

Felix Afena-Gyan memastikan Andriy Shevchenko memulakan tugas beliau sebagai jurulatih Genoa kekalahan setelah pemain gantian remaja itu menjaringkan kedua-dua gol dalam kemenangan 2-0 Romadi Riviera Itali.

Golnya, yang pertama oleh pemain Serie A yang dilahirkan pada 2003, melonjakkan Roma ke tangga kelima, tiga mata di belakang Atalanta di tempat terakhir kelayakan ke Liga Juara-Juara.

Terdahulu, David Okereke menjaringkan gol tunggal untuk membolehkan Venezia menang mengejut 1-0 di Bologna semalam, kemenangan kedua mereka yang mengagumkan dalam dua perlawanan Serie A.

Penyerang dari Nigeria, Okereke, yang dipinjamkan ke Venezia yang dinaikkan ke Serie A daripada kelab Belgium, Club Brugge, menjaringkan gol kemenangan pada minit ke-61 untuk melonjakkan Venezia ke tangga ke-13 dan enam mata di atas zon penyingkiran.

Gol liga keempat musim ini oleh pemain berusia 24 tahun itu memberikan pasukan Paolo Zanetti kemenangan mengejut kedua berturut-turut selepas turut menewaskan Roma sebelum rehat untuk perlawanan antarabangsa. – AFP

See author's posts


Pelepasan air HEP tidak ada kaitan dengan banjir

KUCHING: Sarawak Energy menyatakan bahawa kejadian banjir semasa yang mempengaruhi kawasan hiliran termasuk Kanowit dan Sibu adalah kerana gabungan hujan lebat tempatan yang tidak bermusim dengan air pasang dan tiada kaitan dengan pelepasan air yang diatur dari Loji Hidroelektrik (HEP) Bakun seperti yang telah disangka.

Sarawak Energy dalam satu kenyataan berkata, operasi pelepasan air terkawal terakhir daripada takungan HEP Bakun bermula pada 9 Ogos dan berakhir 22 Ogos.

“Sejak itu, tidak ada pelepasan air terkawal dari HEP Bakun kecuali pembuangan generasi biasa,” katanya dalam kenyataan.

Menurut kenyataan, HEP Bakun memainkan peranan utama dalam mengurangkan tahap banjir hilir sungai Rejang dengan menyeimbangkan kedua-dua takungan hulu dan tahap air hilir terutamanya semasa tempoh hujan lebat.

“Sejak disiapkan, banjir di hilir telah dikurangkan dan kesannya dikurangkan ketika empangan menahan sebilangan besar air hujan sepanjang tahun.

“Sarawak Energy mempunyai pasukan yang berdedikasi terus memantau paras air di takungan dan sungai hilir setiap hari,memberi nasihat sekiranya ada keperluan untuk pembebasan terkawal dengan berunding dan mendapat kebenaran daripada Lembaga Sungai Sarawak dan Jabatan Pengairan dan Saliran Sarawak.

“Apabila ada operasi pelepasan terkawal yang dirancang daripada laluan untuk lebihan air dari empangan, majlis daerah dan pihak berkepentingan bersama dengan masyarakat umum akan diberitahu sekurang-kurangnya dua hari lebih awal,” katanya.

See author's posts


Kebangkitan tidak dijangka

PENGURUS West Ham, David Moyes sedang menikmati kebangkitan yang telah lama ditunggu-tunggu selepas bertahun-tahun berada dalam bayangan ketika bos dari Scotland itu mendalangi usaha kelabnya yang tidak dijangka untuk mara ke Liga Juara-Juara UEFA.

Moyes membuatkan The Hammers terbang tinggi dalam Liga Perdana Inggeris dan kemenangan ke atas Wolves hari ini akan mengukuhkan lagi kedudukan mereka dalam empat teratas.

West Ham telah memenangi empat perlawanan liga terakhir mereka dan naik ke tempat ketiga dengan kemenangan mengejut 3-2 ke atas Liverpool sebelum rehat untuk perlawanan antarabangsa.

Hanya berada tiga mata di belakang pendahulu Chelsea, anak buah Moyes membuatkan peminat mereka mengimpikan kempen Liga Juara-Juara buat pertama kalinya.

Buat kali pertama sejak 1985/86, apabila pasukan John Lyall menduduki tempat ketiga, West Ham boleh muncul sebagai kuda hitam dalam perlumbaan kejuaraan.

Moyes bukan sahaja menamatkan rekod tanpa kalah Liverpool dalam 25 perlawanan musim ini, malah dia juga menamatkan pemerintahan Manchester City sebagai pemegang Piala Liga Inggeris selepas menumbangkan Manchester United lebih awal dalam pertandingan yang sama.

Itu adalah bukti nyata tentang baik pulih luar biasa yang dilakukan oleh Moyes, baik ke atas kelabnya dan reputasinya sendiri, sejak dia kembali untuk kali kedua di West Ham pada Disember 2019.

Ketika itu, West Ham berada satu mata di atas zon penyingkiran, manakala Moyes dianggap sebagai barangan yang rosak selepas tempoh mimpi ngerinya di Manchester United.

Apabila Moyes dilantik oleh United pada 2013, pengurus dari Scotland itu dilihat sebagai salah seorang pengurus muda paling cemerlang dalam Liga Perdana selepas 11 tahun yang mengagumkan mengendali Everton .

Walaupun dia tidak dapat memberikan sebarang trofi di Goodison Park, dia membawa Everton menduduki empat tempat teratas pada 2005 dan secara konsisten mengekalkan mereka di kelompok teratas  liga dengan bajet yang terhad.

Pelantikan Moyes di United telah disahkan oleh Alex Ferguson, yang mengesyorkan rakan senegaranya sebelum bersara.

Mewarisi pasukan yang memenangi gelaran, Moyes dijangka mengekalkan kejayaan era Ferguson tetapi dia tidak pernah kelihatan selesa dengan tumpuan penuh di Old Trafford.

Dia dikritik kerana taktik berhati-hati dan diejek selepas menandatangani pemain tengah Everton, Marouane Fellaini, pemain yang gaya asasnya bertentangan dengan prinsip murni United.

Moyes tidak lama kemudian mempamerkan ekspresi seorang lelaki yang sedih yang tahu impiannya semakin pudar di hadapan matanya.

Selepas kurang semusim di Old Trafford dia dipecat pada April 2014, dengan United merosot di tempat ketujuh dan ditakdirkan untuk terlepas tempat dalam Liga Juara-Juara buat kali pertama sejak 1995.

Moyes kembali dalam pengurusan di Real Sociedad hanya beberapa bulan kemudian, tetapi sekali lagi dia menjadi ikan yang kehabisan air.

Mengambil alih di Stadium of Light pada 2016, pasukan Moyes disingkirkan daripada Liga Perdana pada musim pertama dan satu-satunya musimnya manakala dia terpaksa meminta maaf selepas memberitahu penemuduga wanita dia mungkin “dikenakan tamparan”.

Pada ketika itu sukar untuk membayangkan dia menyelamatkan kerjayanya yang runtuh.

Bagaimanapun, dia menyelamatkan West Ham daripada penyingkiran pada 2018 walaupun itu tidak mencukupi untuk mengekalkannya bekerja pada masa itu, Moyes tetap berpegang pada prinsipnya dan akhirnya kembali dengan penuh bergaya.

Memperbaharui skuadnya dengan pemain murah Tomas Soucek, Vladimir Coufal dan Jarrod Bowen dalam tempoh keduanya di kelab itu, Moyes telah membentuk West Ham dalam imejnya yang berdisiplin dan bersemangat, membawa mereka ke tempat keenam dalam Liga Perdana musim lalu.- AFP

See author's posts


Teresa yang hilang, ditemui selamat

SIMANGGANG: Wanita yang dilaporkan hilang setelah keluar dari kediamannya di Sri Jaya Park dekat bandar ini sejak 26 November lalu berjaya ditemui hari ini.

Pemangku Ketua Polis Daerah Sri Aman, ASP Mass Nur Haslinda Abdullah berkata Teresa Gudom, 48, ditemui oleh ahli keluarganya di Jalan Hollis dekat sini pada jam 10.45 pagi tadi.

“Wanita ini telah ditemui kembali dalam keadaan baik dan selamat oleh ahli keluarganya. Pihak Pasukan Polis Diraja Malaysia (PDRM) mengucapkan kesejahteraan kepada ahli keluarga yang terlibat.

“Ribuan terima kasih kepada masyarakat atas keprihatinan serta kerjasama yang disalurkan oleh mereka berhubung kes ini,” katanya dalam kenyataan media.

Terdahulu, Teresa dari Lorong 3B, Sri Jaya Park dekat bandar ini dilaporkan hilang pada 26 November lalu setelah keluar dari rumahnya pada hari berkenaan.

Dia kali terakhir dilihat berjalan di kawasan Jalan Sabu (simpang Kampung Muhibbah dekat sini) pada jam 10 pagi pada hari tersebut.

Suaminya termasuk ahli keluarga segera bertindak mencari Teresa sejak kehilangan itu.

Teresa dilaporkan mengalami sakit mental dan sering mengalami kemurungan sejak 2011.

Ini merupakan kali ketiga Teresa keluar dari rumah tanpa pengetahuan keluarga dan sebelum ini berjaya dijumpai merayau di kawasan Jalan Sabu untuk kes kali pertama dan kedua terdahulu.

Oleh VALENTINE NGUMBANG

See author's posts


Firdaus terokai pertanian fertigasi, hidroponik

Benar kata pepatah, tak kenal maka tak cinta. Bermula dengan sesi pembelajaran bersama pelajar pendidikan khas di sekolah, kini seorang guru giat mengusahakan tanaman cili fertigasi di halaman rumahnya.Mohamad Firdaus Hamzah, 37, lulusan Ijazah Sarjana Pendidikan berkata, beliau menceburkan diri dalam bidang pertanian pada tahun 2017 setelah mengikuti kursus yang dianjurkan Jabatan Pertanian Sibu.Katanya, sebagai permulaan, beliau bersama pelajarnya mula mengusahakan 100 polibeg tanaman cili fertigasi di sekolah.Setelah itu, kata Firdaus, beliau memulakan tanaman cili secara kecil-kecilan di tepi rumahnya di Teku di sini dengan kira-kira 90 polibeg.“Walaupun pada awalnya saya tidak mempunyai banyak pengetahuan mengenai teknik pertanian ini, tetapi saya tetap usahakan juga kerana melihat potensi yang ada pada tanaman cili fertigasi,” katanya.Selain cili, Firdaus juga turut mengusahakan tanaman sayuran secara hidroponik bagi memperluaskan lagi pengetahuannya mengenai teknik pertanian moden ini.Katanya, hasil dari ilmu pengetahuan yang diperoleh dalam bidang pertanian moden ini dikongsikan bersama dengan pelajar sekolah di sekitar Bandar Sibu di sini.Dalam pada itu, Firdaus memberitahu, pemilihan dan penyediaan tapak projek fertigasi adalah langkah yang harus diambil serius dalam menentukan kejayaan projek penanaman cili fertigasi.“Tanaman sistem fertigasi bertujuan mengelak serangan penyakit akar disebabkan serangga kulat dan penyakit layu bakteria yang berpunca dari tanah.“Ini kerana, sistem fertigasi adalah satu kaedah tanaman alternatif bagi mengelakkan penyakit bawaan tanah, di samping meningkatkan hasil tanaman. Dalam sistem ini, pembajaan dan pengairan dilakukan secara serentak.“Dalam masa yang sama, kita juga perlu memastikan sistem kawalan air yang cekap untuk memastikan pokok cili mendapat bekalan air dan nutrien secukupnya kerana sumber air dan nutrien yang mencukupi menjamin kualiti buah cili dihasilkan,” katanya.Menurut Firdaus, beliau tidak pernah jemu meluangkan masa memanjakan tanamannya selepas pulang dari kerja untuk menyambung kerja di kebun.Katanya, masa yang diluangkan untuk menyiram tanaman, membersihkan daun kering serta menghapuskan serangga perosak umpama terapi untuk dirinya.“Walaupun tanaman cili fertigasi saya tidak sebesar mana, ia cukup membuatkan saya gembira dengan dunia bercucuk tanam.“Saya pilih kaedah fertigasi kerana ia serasi dengan jadual kerja, selain kawasan kebun yang agak kecil dan kekangan masa terhad,” katanya.Katanya lagi, hasil tuaian akan dijual kepada penduduk di kawasan kejirananya dan di kedai-kedai sekitar Sibu.Beliau juga turut mengeluarkan produk ‘Sambal Jantan Ngesit’ yang dihasilkan dari tanaman cili fertigasinya.Dalam pada itu, Firdaus juga berasa teruja kerana hasil tanamannya juga sudah mampu memenuhi keperluan harian rumah.“Bagi tanaman sayur, saya jadikan untuk santapan kami sekeluarga. Tidak perlu lagi membeli  dan ahli keluarga pun suka kerana lebih bersih dan selamat,” katanya.

Oleh NURZILLA MOHAMAD

See author's posts


Reman dua ‘Datuk’ dilanjutkan

KUCHING:Mahkamah Majistret Kuching hari ini membenarkan permohonan lanjutan reman terhadap dua individu bergelar ‘Datuk’ selama dua hari lagi bermula hari ini hingga 13 September

Perintah lanjutan reman terhadap individu yang masing-masing berusia 42 dan 44 tahun itu dikeluarkan oleh Majistret Zubaidah Sharkawi selepas membenarkan permohonan Timbalan Pendakwa Raya Suruhanjaya Pencegahan Rasuah Malaysia (SPRM) S.Thangavelu.

Kedua-dua individu itu diwakili empat peguam iaitu Shankar Ram, Albert Tang Yew Liong, Lim Heng Choo dan Alan Law.

Kedua-duanya yang merupakan rakan kongsi dan pengarah sebuah syarikat ditahan dalam operasi khas SPRM dengan kerjasama Kementerian Pertahanan di sini, 8 September lepas.

Menurut sumber, tuntutan itu membabitkan pelaksanaan 10 projek jalan negeri di pedalaman Sarawak di bawah Kementerian Pertahanan bernilai lebih RM800 juta.

Ia membabitkan projek pembinaan jalan menghubungkan beberapa bandar kecil di Sarawak yang dikenali sebagai ‘Projek Jiwa Murni’ di bawah kementerian berkenaan yang dianugerahkan kepada syarikat itu antara tahun 2010 dan 2016.

Daerah dan kawasan yang terbabit dengan projek itu adalah di Miri, Kapit, Ba’kelalan, Limbang dan Belaga.-Bernama

See author's posts


Daftar anak-anak untuk divaksinasi

KOTA KINABALU: Kerajaan Sabah menasihatkan ibu bapa dan penjaga kanak-kanak berumur lima hingga 11 tahun di negeri itu supaya mendaftarkan anak-anak mereka untuk mendapatkan vaksinasi menerusi Program Imunisasi Covid-19 Kebangsaan Kanak-kanak (PICKids).

Ketua Menteri Datuk Hajiji Noor berkata seramai 32,186 kanak-kanak berumur antara lima dan 11 tahun di Sabah telah mendaftar melalui aplikasi MySejahtera untuk mendapatkan dos pertama vaksin Covid-19 menerusi program itu, setakat 13 Februari.

“Jumlah itu masih rendah kerana ia mewakili kurang 10 peratus daripada 411,400 kanak-kanak yang layak dalam kumpulan sasar di negeri ini,” katanya pada majlis pelancaran PICKids peringkat negeri di Hospital Wanita dan Kanak Kanak Sabah (HWKKS) di sini semalam.

Turut hadir Menteri Kerajaan Tempatan dan Perumahan Sabah Datuk Masidi Manjun dan Pengarah Kesihatan Sabah Datuk Dr Rose Nani Mudin.

Setakat ini, seramai 9,686 kanak-kanak berumur lima hingga 11 tahun di Sabah telah menerima suntikan dos pertama vaksin Covid-19 sejak PICKids dimulakan pada 3 Februari lepas di lima hospital iaitu HWKKS, Hospital Duchess of Kent Sandakan, Hospital Keningau, Hospital Lahad Datu dan Hospital Tawau.

Program itu telah diperluaskan ke seluruh Sabah dengan penubuhan 145 Pusat Pengambilan Vaksin (PPV) melibatkan 109 Klinik Kesihatan; 22 hospital; 18 klinik swasta dan empat PPV awam, yang dipantau oleh pakar dan pegawai perubatan.

Isnin lalu daripada 4,035 kes positif baharu Covid-19 yang direkodkan di Sabah, 272 adalah terdiri daripada kanak-kanak berumur lima hingga 11 tahun yang sepatutnya sudah layak menerima vaksin.

Hajiji berkata, program vaksinasi untuk kanak-kanak berumur lima hingga 11 tahun akan diteruskan sebagai sebahagian daripada usaha kerajaan untuk melindungi golongan itu daripada risiko jangkitan Covid-19.

Menurutnya, Kementerian Kesihatan menggunakan vaksin Comirnaty 10mcg Concentrate for Dispersion daripada vaksin PfizerBioNTech yang dirumus khas untuk kanak-kanak dan telah diluluskan oleh Pihak Berkuasa Kawalan Dadah Malaysia di bawah Bahagian Regulatori Farmasi Negara (NPRA).

“Ia telah diluluskan untuk penggunaan selamat dan mempunyai keberkesanan untuk melindungi kanak-kanak daripada jangkitan Covid-19 yang teruk,” katanya, sambil menambah, program vaksinasi kanak-kanak memerlukan dua dos vaksin untuk diberikan selepas lapan minggu.

Beliau berkata, program vaksinasi kanak-kanak adalah percuma untuk mereka yang tinggal di Sabah tanpa mengira status kewarganegaraan, selain ia secara sukarela dan ibu bapa atau penjaga perlu menandatangani surat kebenaran bertulis sebelum anak mereka layak menerima vaksin Covid-19.

Sistem tempahan janji temu diwujudkan dalam aplikasi MySejahtera memberi kebebasan kepada ibu bapa dan penjaga untuk memilih tarikh, masa, dan lokasi PPV sesuai untuk mendapatkan vaksinasi, dan pada masa sama, ibu bapa juga boleh membawa anak-anak secara jumpa terus di PPV berhampiran. – Bernama

See author's posts


Gelombang pertama Covid-19 Thailand berakhir

HANOI: Gelombang pertama wabak Covid-19 di Thailand sudah berakhir selepas negara tidak melaporkan kes tempatan baharu selama 44 hari berturut-turut, kata pakar bahagian Perubatan Pencegahan Kementerian Kesihatan Awam, Jabatan Pengawalan Penyakit Dr Anupong Sujariyakul pada Rabu.

Namun, beliau tetap mengingatkan rakyat Thailand sentiasa bersiap sedia menghadapi gelombang jangkitan kedua, memandangkan penularan wabak itu masih berlaku di banyak negara di dunia, yang menyaksikan ada beberapa negara sudah mengalami gelombang kedua, lapor  Agensi Berita Vietnam (VNA).

Orang ramai perlu sentiasa berwaspada pada setiap masa, memakai topeng hidung dan mulut, mematuhi penjarakan sosial dan kerap membasuh tangan.

Thailand pada Rabu melaporkan tiga kes import baharu Covid-19 membabitkan rakyat yang pulang dari luar negara.

Tiada kes kematian baharu dilaporkan.

Setakat ini, Thailand mencatatkan 3,197 kes Covid-19, dengan 3,074 kes sembuh dan 58 kematian. Sementara itu, 65 yang lain masih dirawat di hospital.- Bernama

See author's posts


Obses tanam cili, angkat nama Kina Karar Agrofarm

OBSES tanam cili. Itu telah mengangkat nama pemilik Kina Karar Agrofarm iaitu Kansar Karar menjadi penerima Anugerah Ketua Menteri Bagi Tokoh Usahawan Wanita Sarawak 2020.

Kansar berkecimpung dalam bidang pertanian pada 2013 yang mana pada mulanya menanam tembikai batu.

Oleh kerana minat dan melihat tanaman cili membawa lebih keuntungan, dia akhirnya mengambil keputusan untuk mengusahakan tanaman cili secara fertigasi pada 2015.

“Cili amat diperlukan dalam kita menjalani kehidupan seharian. Jadi, tidak hairanlah tanaman cili membawa lebih keuntungan.

“Pada mulanya, saya hanya mempunyai 2, 000 polibeg (beg semaian) dan kini, ladang saya mempunyai lebih 3, 000 polibeg cili fertigasi,” katanya.

Di ladang ini juga, terdapat bilik untuk memproses cili. Cili jeruk dan sos  cili ini akan dijual ke pasar raya berdekatan.

“Tanam cili sangat mudah. Kalau tanam buah-buahan lain, banyak proses yang perlu dilakukan. Benih cili di ladang saya adalah dari Jepun.

“Setiap hari, sebanyak lima hingga 10 kilogram (kg) cili yang berjaya dituai,” ujarnya.

Jelasnya, untuk sebulan, sebanyak tiga hingga empat kali cili jeruk dan sos cili akan diproses di ladang berkenaan.

“Sebanyak 10, 000 botol cili jeruk dan sos cili pelbagai perisa akan diproses dalam masa sebulan.

“Antara perisa cili yang kami proses ialah serbuk cili padi, sos cili hijau, sos cili merah, sos cili padi hijau, sos cili padi merah, sos pencicah cili padi perisa lada hitam dan sos pencicah cili padi perisa lada putih.

“Sos cili yang kami hasilkan adalah 90 peratus dari cili sebenar dan hanya 10 peratus tambahan bahan-bahan lain. Ini yang menjadikan sos cili keluaran ladang kami berbeza dari ladang lain,” tambahnya.

Ditanya apakah jenis baja yang digunakan olehnya untuk menjamin kualiti cili, dia memberitahu bahawa  pertanian moden miliknya menggunakan teknologi rumah hijau dan tidak menggunakan sebarang racun serangga.

“Baja yang saya pakai ialah baja keluaran ladang saya sendiri iaitu Kina Karar Fertilizer. Kesemua cili ini hanya mengambil masa dua hingga tiga bulan untuk membesar,” katanya.

Berkongsi mengenai cabaran tanaman cili fertigasi ini katanya, ia memerlukan penjagaan teliti dan ilmu pengetahuan tentang sistem penanam itu sendiri.

Oleh NUR AIN OTSMAN

See author's posts


Tiada sebab tak rai 31 Ogos

KENANGAN…Datuk Sharifah Hasidah Sayeed Aman Ghazali bergambar bersama peserta kanak-kanak yang terlibat dalam aktiviti program Beliaku Ceria Merdeka di Kampung Astana, Petra Jaya, semalam.

KUCHING: Tiada sebab untuk rakyat Sarawak untuk tidak menyambut Hari Kebangsaan pada tarikh 31 Ogos.

Timbalan Menteri di Jabatan Perdana (Undang-undang, MA63, dan Perhubungan Negeri-Persekutuan) Datuk Sharifah Hasidah Sayeed Aman Ghazali berkata ia adalah hanya simbolik.

“Kita telah meraikannya (31 Ogos) sekian lama, mengapa tidak (teruskan)? Ia adalah satu lagi perayaan yang kita kumpulkan, bersyukurlah untuk Malaysia dan kejayaan Sarawak dan negara keseluruhannya.

“Rakyat Sarawak tidak seharusnya mengehadkan sambutan hanya ketika Hari Malaysia (16 September) dan Hari Sarawak (22 Julai),” katanya selepas merasmikan program Beliaku Ceria Merdeka di Kampung Astana, Petra Jaya di sini semalam.

Kebelakangan ini, segelintir rakyat negeri ini menyuarakan tidak perlu untuk menyambut Hari Merdeka pada 31 Ogos kerana ia menandakan kemerdekaan Persekutuan Tanah Melayu, dan tiada kaitan dengan Sarawak.

Malaysia ditubuhkan pada 16 September 1963, manakala Sarawak mula berkerajaan sendiri pada 22 Julai 1963.

Bagaimanapun, menurut Sharifah Hasidah, sambutan Hari Kebangsaan perlu dipelihara, dan rakyat Sarawak perlu meraikan semua majlis yang baik demi semangat keharmonian dan kejayaan negara.

“Ini adalah perayaan kebaikan dan keharmonian yang kita ada. Kebaikan dan keharmonian ini tidak datang dengan mudah, dan ia adalah sesuatu yang tidak boleh dipandang remeh.

“Setiap perayaan yang kita ada mempunyai kepentingan sejarah. Rakyat Sarawak harus meraikan semua yang mewakili kepelbagaian budaya, negara, kebersamaan, serta semangat dan hubungan baik persekutuan dan negeri.

“Sebagai rakyat Sarawak, mengapa tidak kita meraikan semua sambutan yang baik ini demi semangat keharmonian dan kejayaan negara,” katanya.

See author's posts


Pasukan Liga-M boleh adakan aksi persahabatan

PASUKAN Liga Malaysia (Liga-M) kini boleh menilai tahap persediaan masing-masing bagi menghadapi baki saingan liga bermula akhir bulan ini, susulan keputusan Liga Bola Sepak Malaysia (MFL) mengumumkan kebenaran mengadakan perlawanan persahabatan bermula semalam.

Ketua Pegawai Eksekutif MFL, Datuk Ab Ghani Hassan, dalam satu kenyataan semalam, berkata pasukan Liga Super dan Liga Premier boleh memulakan aksi pemanas badan sebelum Liga-M bersambung pada 26 Ogos ini selepas ditangguhkan sejak 16 Mac lepas.

Selepas latihan kontak dibenarkan bermula 15-28 Julai, semua pasukan melalui penilaian MFL dalam tempoh bertenang sehingga semalam, sebagai usaha memastikan tiada individu dijangkiti Covid-19 dan tiada laporan daripada pasukan berhubung adanya gelaja wabak itu dalam kalangan pegawai dan pemain.

“Pasukan hanya dibenar untuk mengadakan perlawanan di antara pasukan Liga Super dan Liga Premier 2020 setelah pegawai dan pemain pasukan tersebut telah menjalani ujian calitan dan disahkan bebas gejala dan mendapat kelulusan MFL atau dengan pasukan yang mereka sudah bertemu di perlawanan peringkat awal sebelum liga ditangguhkan.

“Perlawanan hanya dibenarkan di stadium atau venue perlawanan sahaja, dan gelanggang perlawanan tersebut hendaklah didaftarkan dengan Kementerian Perdagangan Antarabangsa dan Industri (MITI).

“Stadium tersebut hendaklah menjalani proses nyahkuman dan disinfeksi sebelum perlawanan diadakan. Perlawanan itu hendaklah dimainkan tanpa penonton dan hanya pegawai serta pemain pasukan yang berdaftar serta telah menjalani ujian calitan sahaja dibenar berada di dalam stadium atau venue perlawanan,” katanya.

Ab Ghani berkata beberapa pasukan telah menghantar permohonan dan makluman perlawanan persahabatan, termasuk aksi antara Selangor dan Pulau Pinang, Rabu ini.

Sementara itu, mengenai status Kuching FA, beliau berkata pasukan itu berada dalam keadaan terkawal selepas lima pemain mereka didapati positif Covid-19 berpunca daripada kluster Sentosa.

MFL sentiasa memantau keadaan Kuching FA sehingga mendapat kelulusan daripada Kementerian Kesihatan di Kuching, bagi tujuan kelulusan untuk mengadakan perlawanan persahabatan, katanya.

“Buat masa ini keputusan (ujian saringan) untuk kelima-lima pemain negatif dan mereka sudah dipindahkan dari hospital ke Kompleks Belia dan Sukan di Kuching. Pihak hospital akan membuat pemantauan dari sana dan mereka akan dikuarantinkan selama 14 hari.

“Bagi pemain yang lain, kesemuanya didapati negatif untuk ujian pertama, dan ujian kedua akan dibuat esok sehingga Khamis depan, dan kesemua pegawai dan pemain akan tamat kuarantin pada 7 Ogos ini,” katanya.

Beliau turut mengingatkan supaya kesemua pasukan mematuhi prosedur operasi standard (SOP) yang ditetapkan oleh MFL ketika beraksi di gelangang serta SOP Kementerian Kesihatan ketika berada di luar venue dalam usaha memutuskan rantaian pandemik Covid-19. – Bernama

See author's posts


Real Madrid selesa di puncak

KARIM Benzema memuji penyokong Real Madrid selepas mereka melaungkan “Karim, Ballon d’Or” ketika jaringannya menentang Athletic Bilbao semalam membolehkan Madrid mendahului tujuh mata di puncak La Liga Sepanyol.

Gol ke-20 Benzema dalam 24 perlawanan musim ini terbukti menjadi perbezaan dalam kemenangan 1-0 di Santiago Bernabeu yang meletakkan Madrid teguh mendahului perlumbaan mengejar kejuaraan Sepanyol, walaupun selepas hanya 15 perlawanan musim ini.

“Kami berada dalam rentak yang baik dan saya suka suasana sekarang dalam pasukan,” kata jurulatih Madrid, Carlo Ancelotti.

Rentak tujuh kemenangan berturut-turut dalam semua pertandingan telah membantu pasukan Ancelotti menjarakkan diri mereka daripada kumpulan mengejar dan Benzema, bersama-sama dengan Vinicius Junior, telah memainkan peranan penting.

Ancelotti menegaskan pada hari Rabu Benzema tidak “menangis” tentang kekalahan kepada Lionel Messi dalam perebutan anugerah Ballon d’Or pada hari Isnin, dengan pemain dari Perancis itu menduduki tempat keempat dalam undian terakhir.

Dengan Barcelona membina semula pasukan di bawah Xavi Hernandez dan Atletico Madrid bergelut untuk mengimbangi pertahanan mereka yang biasanya boleh dipercayai dengan banyak pilihan di bahagian serangan, Real Madrid sekarang sudah pasti muncul sebagai pilihan yang jelas di Sepanyol.

Mereka menewaskan Sevilla 2-1 hujung minggu lalu dan kini berdepan pasukan tempat ketiga Real Sociedad dan Atletico di tempat kedua dalam dua perlawanan seterusnya, perlawanan yang boleh memberi mereka kelebihan yang menggerunkan jika kemenangan terus datang.

Athletic, sementara itu, kekal di tempat kelapan, tanpa kemenangan sekarang dalam enam perlawanan.

“Memenangi tujuh perlawanan berturut-turut bukanlah nasib,” kata Ancelotti. “Real Madrid ini mempunyai watak. Apabila kami tidak menang dengan kualiti, kami mempunyai kekuatan lain yang boleh kami gunakan.” – AFP

See author's posts


Program MyHaus bakal dilancar

PUTRAJAYA: Projek MYHaus akan dilancarkan Ogos ini yang dibiayai melalui dana wakaf bagi kos pembinaan rumah atau membaik pulih rumah kumpulan sasar terpilih, kata  Menteri di Jabatan Perdana Menteri (JPM)  (Hal Ehwal Agama) Datuk Seri Dr Zulkifli Mohamad Al-Bakri.

“Komponen projek di bawah MYHaus terbahagi kepada beberapa kategori antaranya membina semula rumah atau bina baru, baik pulih rumah dan membaiki kerosakan rumah. Semuanya (projek) disiapkan dalam tempoh lebih kurang 10 hari sahaja,” katanya.

Bercakap dalam sidang media di sini semalam sempena 100 hari beliau di JPM,  Zulkifli berkata  program pendidikan kerohanian dan kesedaran sivik akan turut ditekankan kepada isi rumah kumpulan sasar agar pembangunan seimbang dapat dicapai di bawah program MYHaus.

Mengenai program yang telah dilaksanakan sepanjang 100 hari pentadbirannya, Zulkifli berkata sebanyak RM196.3 juta sumbangan dalam pelbagai bentuk telah diagihkan kepada 10 kelompok sasar yang memerlukan bantuan di seluruh negara di bawah program #MusaadahCovid19, setakat Mei lepas.

Program Pembiayaan Mikro iTekad, iaitu program kewangan sosial bagi memudahkan pembiayaan bagi usahawan mikro B40 dan asnaf yang kehilangan punca pendapatan dan perniagaan terjejas akibat wabak Covid-19 telah menyalurkan dana berjumlah RM5.3 juta kepada penerima terpilih, katanya.

Zulkifli berkata, beliau bercadang untuk menempatkan pegawai Suruhanjaya Pencegahan Rasuah Malaysia (SPRM) di pejabatnya bagi tujuan pemantauan urus tadbir yang lebih efektif.

“Saya ingin menzahirkan komitmen penuh JPM (Hal Ehwal Agama) dan seluruh agensi di bawahnya dalam mengutamakan integriti dan akauntabiliti dalam urus tadbir Islam,” kata Ikon Integriti dan Antirasuah Negara 2019 itu.

Ditanya apakah cabaran yang dihadapinya sepanjang tempoh 100 hari ini, Zulkifli berkata: “Cabaran tak besar sangat. Yang paling penting mengurus masa supaya semua gerak kerja dan program yang dirancang adalah efisien dan memberi impak tinggi kepada ummah.” – Bernama

See author's posts


KMKK disaran kemas kini rekod kawasan masing-masing

LAWAS: Semua pemimpin masyarakat khususnya Ketua Masyarakat dan Ketua Kaum (KMKK) wajib merekodkan semua projek pembangunan yang telah dilaksana dan dirancang dalam kawasan masing-masing.

Timbalan Menteri Kementerian Pembangunan Luar Bandar (KPLB), Dato Henry Sum Agong juga menyarankan agar setiap rekod ini disimpan dengan kemas di pejabat Jawatankuasa Kemajuan dan Keselamatan Kampung (JKKK) masing-masing.

Beliau yang juga Ahli Parlimen Lawas memberitahu demikian pada mesyuarat bersama Ketua Masyarakat dan Ketua Kaum Kawasan Ba’kelalan di Hotel Seri Malaysia Lawas baru-baru ini.

Selanjutnya, beliau juga mengingatkan pemimpin akar umbi ini untuk terus bersikap proaktif sebagai jambatan yang menghubungkan kerajaan sedia ada dan rakyat di akar umbi.

Sejajar dengan itu, mereka perlu bertindak sebagai agen dalam memberi penerangan setiap dasar kerajaan di peringkat negeri atau pusat yang membabitkan kepentingan rakyat.

Seterusnya Henry Sum juga mengingatkan pemimpin masyarakat untuk tegas dalam menyekesaikan isu tanah milik penduduk kampung yang termasuk dalam projek pembangunan kerajaan.

Oleh itu, setiap projek yang dirancang atau dilaksana perlu dimaklumkan kepada Jabatan Tanah dan Survei bagi mengelak sebarang isu berbangkit selepas sesuatu projek itu siap.

“Orang tua selalu berpesan, rumah siap pahat berbunyi dan kita tidak mahu projek siap maka ramai bising menuntut pampasanlah dan sebagainya,” ujarnya.

Hadir sama ialah Temenggong Kading Silo, Ketua-ketua Masyarakat dan Ketua-ketua Kaum kawasan Ba’kelalan.

Oleh Adeng Edrus

See author's posts


Kapit kini semakin ‘menarik’

SIBU: Orang ramai begitu teruja untuk melalui Jalan Kanowit/Song/Kapit yang menjanjikan panorama bergunung-ganang dan berbukit-bukau indah, apabila jalan tersebut yang menjadi satu lagi mercu tanda pembangunan di Bahagian Kapit mulai dibuka pada 4 Oktober lalu.

Malah, Utusan Sarawak tidak melepaskan peluang melalui jalan tersebut semasa membuat liputan Rombongan Ekspedisi Bermotosikal Sibu-Kapit Melalui Jalan Darat Ketua Menteri, Datuk Patinggi Abang Johari Tun Openg pada 4 Oktober lalu.

Sesiapa sahaja yang melalui jalan tersebut sudah pasti merasa teruja melihat pemandangan indah, dalam ucapan Ketua Menteri baru-baru ini telah mencadangkan pemandangan tersebut sesuai untuk dijadikan pengambaran filem dan berpotensi untuk dijadikan sebagai tarikan pelancong untuk datang ke bahagian tersebut.

Projek pembinaan Jalan Kanowit/Song/Kapit sepanjang 101 kilometer itu melibatkan peruntukan sebanyak RM751,889,205.42.

Projek pembinaannya bermula dari Jambatan Kanowit ke Kapit melibatkan tiga pakej iaitu A,B dan C, komponen utamanya pembinaan tiga buah jambatan dengan R3 Standard Single Carriageway (Tar Sealad).

Bagaimanapun, jalan tersebut sehingga kini masih belum siap sepenuhnya di Section B iaitu Jalan Nanga Ngemah/Nanga Temalat.

Demi untuk kemudahan rakyat di bahagian tersebut amnya, Ketua Menteri ketika lawatannya ke Kapit mencadangkan jalan tersebut di jajaran Jalan Nanga Ngemah/Nanga Temalat dibuka kepada orang ramai secara berjadual kepada orang ramai.

Hal ini bagi memberikan laluan kepada pihak kontraktor untuk menyiapkan jalan yang masih belum siap sepenuhnya.

Jalan Nanga Ngemah/Nanga Temalat dibuka dari Isnin hingga Ahad kepada orang ramai mulai jam 6.30 pagi hingga 8.00 pagi, 12 tengah hari hingga 1.30 petang dan 6.00 petang hingga 9.00 malam.

Berdasarkan gambar yang tular di media sosial semalam, adalah tidak mustahil jalan tersebut menjadi sesak dengan ratusan kenderaan beratur panjang menunggu jalan tersebut dibuka.

Ia adalah disebabkan orang ramai menunggu masa jalan tersebut dibuka.

Tambahan pula disebabkan waktu hujung minggu sebegini sudah pastinya ramai yang mahu mencuba melalui jalan tersebut sama ada hendak ke Song dan Kapit atau dari Kapit ke Sibu.

Oleh Nurzilla Mohamad

See author's posts


Malaysia perlu keluar produk kritikal

KUALA LUMPUR: Malaysia perlu mempunyai keupayaan dalam mengeluarkan produk-produk kritikal, kata Perdana Menteri Tan Sri Muhyiddin Yassin.

Beliau berkata, ia merangkumi sektor makanan dan minuman, peranti perubatan, ubat-ubatan, petrokimia serta peralatan perlindungan peribadi seperti sarung tangan dan pelitup muka.

“Apabila negara mempunyai keupayaan tersebut, maka kita mampu mengurangkan aliran keluar mata wang Malaysia dan seterusnya meningkatkan eksport barangan tempatan,” katanya ketika melancarkan Program Jualan Mega dan Kempen Beli Barangan Malaysia peringkat kebangsaan di Suria KLCC di sini semalam.

Justeru, katanya kerajaan sedang mengkaji dan menilai semula dasar sedia ada untuk mengurangkan kebergantungan pada produk import dan memberikan keutamaan kepada pembinaan keupayaan industri tempatan mengeluarkan produk buatan Malaysia.

Beliau berkata, dunia termasuk Malaysia berhadapan dengan cabaran kelembapan pertumbuhan ekonomi akibat penularan pandemik Covid-19.

“Perusahaan kecil dan sederhana (PKS), syarikat berskala pertengahan dan multinasional, mengalami kesukaran dari segi kekangan aliran tunai dan kehilangan atau kekurangan pelanggan,” katanya.

Muhyiddin berkata, rantaian bekalan turut terjejas terutamanya bagi sektor industri serta perkhidmatan yang terpaksa bergantung pada bahan mentah, komponen dan bekalan import.

Katanya, bagi membantu pihak industri serta para perusahaan kecil dan sederhana menangani masalah aliran tunai, pelbagai insentif telah diperkenalkan kerajaan di bawah Pakej Rangsangan Ekonomi Prihatin Rakyat (PRIHATIN) dan Pelan Jana Semula Ekonomi Negara (PENJANA).

Sementara itu, perdana menteri berkata pemasaran produk   PKS   tempatan terutama di rangkaian pasar raya dan pasar raya besar telah mencatatkan nilai hasil jualan yang memberangsangkan iaitu sebanyak RM667 juta pada 2019, peningkatan sebanyak 307.6 peratus berbanding tahun 2015.

Beliau berkata, kebanyakan komuniti perniagaan telah beralih kepada penggunaan teknologi digital lebih meluas susulan pandemik Covid-19.

Muhyiddin berkata, dalam tempoh enam bulan pertama tahun ini, sebanyak 79,274 (PKS) dilapor telah memanfaatkan platform e-dagang.

Jumlah ini melebihi sasaran kerajaan untuk melatih 50,000 PKS dalam setahun, katanya.

“Jabatan Perangkaan Malaysia juga melaporkan penjualan runcit dalam talian yang menggambarkan perkembangan aktiviti e-dagang mencatat peningkatan sebanyak 39.3 peratus pada Mei 2020, berbanding Mei 2019.

“Aktiviti e-dagang juga telah melonjak sebanyak 9.3 peratus berbanding April 2020”, kata perdana menteri. – Bernama

See author's posts


COVID-19:Kes lepasi 38 juta

NEW YORK: Kes Coviid-19 Hopkins University, jumlah kes global mencecah 38,006,121 dengan 1,083,875 kematian setakat 6.24 petang waktu tempatan (2224 GMT).

Amerika Syarikat melaporkan 7,850,829 kes dan 215,775 kematian, kedua-duanya tertinggi di dunia. India di tempat kedua dalam kes tertinggi dengan 7,175,880 kes dan Brazil ketiga sebanyak 5,103,408. Bagaimanapun, Brazil berada di kedudukan kedua tertinggi untuk jumlah korban iaitu 150,689 orang.

Ketiga-tiga negara berkenaan menyumbang lebih separuh daripada keseluruhan kes global.

Negara dengan lebih 820,000 kes termasuk Rusia, Colombia, Argentina, Sepanyol, Peru dan Mexico manakala negara yang mencatatkan kematian melebihi 36,000 ialah India, Mexico, Britain dan Itali.

Sementara itu, Bank Dunia pada semalam mengumumkan Lembaga Pengarah Eksekutifnya meluluskan US$12 bilion untuk membiayai pembelian dan pengedaran vaksin, ujian saringan dan rawatan Covid-19 kepada negara-negara membangun, lapor Agensi Berita Xinhua.

Pembiayaan itu bertujuan menyokong program vaksinasi untuk sejuta orang, sebahagian pakej Bank Dunia keseluruhan bernilai US$160 juta sehingga Jun 2021 bagi membantu negara-negara membangun memerangi pandemik, menurut satu kenyataan.

Pembiayaan baharu itu untuk program tindak balas kecemasan Covid-19 Bank Dunia yang meliputi 111 negara.

“Kami meningkatkan bantuan sehingga negara-negara membangun memiliki akses terhadap vaksin,” kata Presiden Kumpulan Bank Dunia David Malpass.

Kes Covid-19 global melepasi 38 juta pada Selasa malam, dengan lebih sejuta kematian dilaporkan, menurut data Johns Hopkins University.

Dalam laporan terbaru Prospek Ekonomi Dunia dikeluarkan pada Selasa, Tabung Kewangan Antarabangsa (IMF) meramalkan ekonomi global menguncup sebanyak 4.4 peratus pada 2020, memberi amaran mengenai krisis ini kemungkinan besar akan berlarutan untuk tempoh masa yang panjang dan tidak menentu.-Bernama

See author's posts


92 tapak akses 5G akan dilancar di tiga lokasi

KUCHING: Sebanyak 92 tapak akses perkhidmatan 5G akan dilancarkan di tiga lokasi di Sarawak.

Ia melibatkan bandaraya Kuching, Miri dan Bintulu.

Menteri Utiliti dan Telekomunikasi, Datuk Julaihi Narawi berkata, akses perkhidmatan ini adalah usaha berterusan kerajaan Sarawak bagi menyediakan perkhidmatan yang terbaik untuk rakyat.

“Sebanyak 3,500 menara telekomunikasi telah dibina di seluruh negeri setakat ini.

“Jumlah itu mencapai 50 peratus daripada 7,000 menara yang harus dibina bagi penyediaan kemudahan internet,” katanya ketika melancarkan Property Axis di Pusat Konvensyen Borneo Kuching (BCCK), di sini, hari ini.

Julaihi berkata, penyediaan perkhidmatan internet kini sedang beralih secara berperingkat dari 3G ke 4G dan seterusnya ke 5G.

Oleh NUR AIN OTSMAN

See author's posts


Nyelai Tang Amat

NTA Tusun Ke-35

Nitihka pansik teori Infraed (IR) Light for Ghost Hunting, Sains tauka Antu amat-amat bisi datai; laban sida nya roh @ tauka disebut Eletromagnetic Energy – Negative Energy, semina ulih diau ba utai ti chelap, enda angat tauka mambam. Engergi Negatif @ Antu, roh jai enda ulih diau ba endur ti angat. Kelimpaha ari nya, sida tu mega rindu diau ba endur ti petang sereta sunyi. Nya mega kebuah, Antu endang selalu ngayanka diri maya malam hari laban maya nya dunya chelap. Antu @ energi negatif enda ulih dibunuh “dimusnah @ be destroyed”, tang ulih bebali “transformed”. Sida Saintis sigi amat enda pechaya bisi Antu; laban sida nyebut nya “energi negatif / black energy” – ukai ghost / antu, pia mega sida bansa bukai nyebut “gene / jin”, ukai Antu tauka “hantu”. Berindik ari teori Antu @ energi negatif tu enda ulih dibunuh “dimusnah @ be destroyed” tang ulih bebali “transformed”; nya mih kebuah maya Manang belian munuh Antu Buyu, jelu tauka utai bukai ti dipansuk Antu nya sigi amat mati dipantap tauka ditimbak Manang, bisi bangkai dipeda, tang Antu ti tama dalam tubuh jelu tauka utai bukai nya tadi, pansut lalu pindah ngagai endur ti bukai lalu bebali “transformed” nyadi asap, api, ai tauka utai bukai. Nya alai, enti sema barang pesaka kita bisi nyelai tauka kena pasuk Antu, anang muai, nunu tauka mechahka barang nya; laban Antu endang enda ulih bunuh. Barang pesaka kita nya amat angus, pechah, tengelam, tang Antu ti tama utai nya tetap agi idup lalu bebali nyadi utai bukai.

Nyait endang ngadang penatai bansa Iban ke Sungai Pasai endang enda ulih tagang sapa-sapa. Sida tu seraban bansa ti rengkar sereta udu ngayau malas uti bunuh sapa-sapa ke ngachau sida dulu. Sebedau seraban Iban nyepal jauh agi ke ulu Sungai Sekara, Nyait ngemeranika diri nguji betemu enggau tuai raban bansa Iban ti kira-kira sebulan udah nirika rumah panjai ba nanga Sungai Sekara. Datai din iya lalu dikelaluka Tuai Rumah Changgai. Bisi ga ati Tuai Rumah Changgai kesal mimit. Kada enda mayuh bala iya udah sedia ngelingi rumah tu, ku ati iya. Udah ambis randau nanyaka penatai pangan diri seduai sama-sama enda nyima ati. Tuai Rumah Changgai enda ga nangi agi. Iya nemu penatai Nyait ukai mai ati ti jai.

“Bisi pejalai aku, unggal. Tang enda ga bangat berat ,” ku Nyait ngepunka randau seduai. Kekatat mimit munyi jaku iya sambil ngaru pala. Mata iya enda tetilap gining-gining kin kia.

“Au mih. Sebut dia mih, anang takut,” ku Changgai meransang Nyait mantaika tuju penemuai iya nya. Nyait mega nya berani-seberani.  Nadai nangi agi iya bejaku taja tadi ati iya rawan mimit asai ke niti dan perawan jurai. Iya takut enggaika Changgai tak ringat lalu ngambu iya munsuh. Bebendar iya nusun leka jaku alus enggaika bisi nebak ati tuai bansa Iban nya.

“Kami bansa Beliun gaga bendar ati meda penatai kita ba Sungai Sekara tu, unggal. Nyamai kami udah tu ila. Bisi orang begulai sejalai nguan menua tu. Nyamai bala kami ila bisi orang bansa bukai enggau begulai sejalai. Kami bansa Beliun sigi enda bumai, kami semina idup makai linut mulung, pentu enggau empasa. Kami semina ngaga redas aja endur kami nanam empasa. Sama bempu sungai tu mih kitai, ungggal. Besai menua tu. Kampung puang agi mayuh bendar empai diperimba,” pia ku Nyait.

Gaga bendar ati Changgai ninga jaku tuai bansa Beliun nya. Kumbai iya pedis ati Nyait meda bala Iban nyau majak datai berebut enggau bansa Beliaun endur bumai. Berengkah ari sehari nya Changgai enggau bala nembiak iya nadai nangi berimba bumai betaun ngelingi sungai nya. Pia mega kampung jerung dia endang agi mayuh bendar babi, rusa enggau jelu jangkit. Tak sepeneka ati mih bala Iban ngasu beburu ba kandang menua nya. Amat nadai ga sida kala charut enggau bansa Beliun. Tang dini dih bisi, bala Beliun ga nyau ambis pindah. Semina tinggal bala nembiak enggau anak Nyait aja. Sida tu mega nyau berengkah irau ati lalu ngingatka jaku Penghulu Nabong. Nyau kesit-kesit ati sida deka pindah tang sida takutka Nyait. Sida enggai ga ninggalka iya kediri-diri. Sida mega enda kempang mai Nyait pindah, takut dikumbai iya buyan. Tang Nyait udah nangkan sida enggau jaku. Enti sida deka pindah iya enda nagang.

“Enti kita buyan aku ga enda buyan. Aku enda takut taja aku enda berani ngelaban bala Iban ngena duku. Pia mega enti kita takut enggau aku ngetanka tanah kampung ti endur kitai beridup tu, aku enda ga mejal kita.  Aku enda ngetanka kita enti kita deka pindah ari Sungai Sekara tu. Bala Iban endang enda alah tagang kitai datai lalu ngerumpang kampung puang di menua kitai tu. Aku udah madahka kita suba. Alai mih….! Titihka Nabong…” ku Nyait bejaku enggau tuai-tuai bilik nembiak enggau bala anak iya.  Ninga munyi nya mayuh bendar nembiak iya ninggalkan Sungai Sekara. Iya mega enda nagang anak iya ke udah belaki bebini nitihka laki tauka bini sida pindah. Ujung-ujung tinggal Nyait enggau bini iya ti benama Menit aja. Maya nya umur Nyait udah manggai  60 taun.  Nyau tuai tang agi kering gawa sebelah tanah.

Setaun nampun di bukit sebulan nanjan dilangit. Taun beganti taun. Bulan beganti bulan. Hari beganti hari. Nyau enda berasai apus ga bulan, apus ga taun. Nyait enggau bini iya nyau enda diau ba rumah panjai ti endur iya mendam enggau kaban belayan sereta menyadi iya suba. Semua bala menyadi enggau anak telesak iya udah pindah magang-magang nitihka Nabong. Enda nyamai diau kediri ba rumah panjai. Seduai nyau rindu agi diau di langkau umai. Langkau umai seduai tegap amat ba tuchung bukit ti enda tentu jauh ari tebing entigis Sungai Sekara. Umai seduai nya mega dikelingi rumah panjai bansa Iban tunga ke ulu ke ili ti baru datai ari ili Sungai Pasai. Mayuh sida tu datai ari ulu Kanowit enggau Julau. Ambis mih tanah bansa Beliun diempu bala Iban, ku Nyait muchau kediri. Makin pedis-sepedis ati iya. Puas iya berundingka chara dikena mantupka pemedis ati diri. Tang nama dih daya? Tatka aja mih nganti peluang bebalas pia ku ati tudah Nyait. Kada mih bisi peluang?

Bulan Jun iya nya bulan Januari tauka Bulan Satu ba kalender bumai betaun bansa Iban. Bulan nya mega sida berengkah ngabas tanah deka endur bumai. Sebedau manggul sida begawai Batu. Maya nya sida merekat batu enggau semua pekakas dikena bumai ti bukai. Sebulan-bulan nya bala Iban begawai ba rumah sebuah ba rumah sebuah enda ngetu-ngetu. Empa bala Iban begawai ukai main-main. Beram bangup enda alah raup. Tajau tuak enda alah tatak. Enda alah tiu iku jani, rusa, lelabi enggau ikan gemian dalam babas ti diulihka sida sebedau ke begawai nya. Pansuh peneka nyiuh. Salai peneka makai maya sida ke begawai. Udah pulai ari rumah sebuah, mansang baru ngagai sebuah rumah ga bansa Iban begelumu datai ngabang ngagai pangan diri.  Pia mega  ba Sungai Sekara maya bulan nya. Rami amat menua nya. Mayuh amat bansa Iban ngabang ngagai Sungai Sekara. Ngena peluang tu Nyait deka mantaika pengeringat ati diri ti benung bepedi. Kati ulih kini Nyait seiku nyerang bala Iban ti nyemayuh nya? Nyau baka bala pengabang, kenu ku jaku sema banding orang tuai dulu kelia. Enti iya deka nyerang bala Iban maya sida ke udah bebendar ngirup tuak sampai mabuk tentu ulih. Mabuk magang bala pengabang enggau orang ke empu rumah maya nya, kini? Baka ni chara Nyait malas dendam? Ku iya madahka adik iya Nabong suba iya enggai ngena pengering tauka duku. Baka ni dih?

Pagi nya tumu tudah tuai nurun ke tengah laman. Ngelama tu iya tumu ngindik tengah laman laban deka meri manuk iya makai. Suah mega iya tumu ngindik tanah laban deka ngabas bubu, lebih agi entu bisi ujan malam nya. Tang ke sekali tu lain agi pengawa iya. Iya tumu laban deka nampung pelajar seduai iya anak nyumbuh ti diberi iya nama Koyad lemai nya. Lebih seminggu iya udah ngajar anak nyumbuh inang iya nya ngajat. Anak nyumbuh nya udah jinak bendar laban ti ari mesai legan anak nyumbuh nya diinang iya. Diatu udah besai bendar tubuh iya. Enti baka anak mensia udah berangkat bujang anak nyumbuh nya. Kelimpah ari Menit bini iya, anak nyumbuh tu mih nyadi kaling iya kia-kia ngelama tu. Enti iya gawa  di umai sigi dibai iya belama tudah anak nyumbuh nya. Enda kala iya ninggalka pangan iya nya kediri-diri di langkau.

“Aram berengkah baru tua pagi tu, Koyad. Bah …, titihka aku baka ngelama tu,” ku Nyait bejaku enggau anak nyumbuh nya. Anak nyumbuh nya rising-rising ketawa gaga ati nitihka rentak tempap jari sereta singkang kaki Nyait. Bahu enggau jari iya mega didingut nitihka liuk jari Nyait. Pandai amat ga anak nyumbuh nya nundaka gaya linguk tubuh mensia ke ngajat nya. Nyait nyingkang ke kanan, ke kanan ga iya nyingkang. Nyingkang ke kiba Nyait, nyingkang ke kiba ga anak nyumbuh nya. Meda Nyait engkechit, tinggi agi ga kechit iya. Iya nguji deka nunda munyi nyawa Nyait ti ngeluluka bunyi engkerumung tang enda datai. Tak semetak-semetak aja munyi nyawa iya, enda salah-salah munyi nyawa indu engkeruak ke ngumbai anak.  Nyait ketawa lekik-lekik kediri meda ulah kaban iya nya. Sengah-sengah Nyait malik ke belakang beratika singkang anak nyumbah nya. Udah lelak seduai pan sama-sama ngetu lalu duduk ba lumpung kayu seiti sambil bepuput ngena daun pelat.

“Landik amat dek nunda aku nih, Koyad! Baka nya mih. Anang malu-malu.  Udah tu lagi dek kediri ga,” ku Nyait sambil merening mua anak nyumbuh nya ti ngerinyik ngayanka ngeli baka ke ketawa nyaut jaku iya. Udah neguk ai tebu segayung Nyait ngambi selumpung kayu tekalung ti udah dititi iya kulit. Kayu tekalung nya rangkai sereta lempung bendar. Nyaris bendar munyi  kayu nya lebuh ditekung ngena pemalu kayu. Nyait betabuh ngena lumpung tekalung sambil nebah nyawa ngeluluka  bunyi gendang. Tagun-tagun pala tudah anak nyumbuh nya sedia deka ngajat.

“Bah…! Ngajat, dek Koyad…! Heee….iis ! ” ku Nyait meransang anak nyumbuh nya. Ninga bunyi tabuh Nyait tak ngena, anak nyumbuh enda berasai nyau kechit-kechit. Iya angkat lalu entepaka jari iya sambil nyingkang  nitihka rentak palu lumpung tekalung nya tadi ti bekabih sereta ngampir bendar munyi tabuh ajat bunuh bujang berani. Tuchum-tuchum lelegup tudah Nyait meda gaya ulah anak nyumbuh nya mantaika ajat bunuh nitihka ajar iya ngelama tu.

“Apuu…. amat pandai dek, Koyad. Ngenung bala Iban meda dek lagi,” ku Nyait meransang bakih iya nya. Bula enda ketawa sereta gaga sida iya lagi meda dek. Tentu sida enda kala meda nyumbuh pandai ngajat, ku ati Nyait andal dalam ati. Sebedau nurun ngabang malam nya Nyait enggau bini iya kisuk bendar nyikap anak nyumbuh nya ngena pekayan tradisi Iban. Ketapu tudah nyumbuh nya digaga iya ari wi ti belanjangka bulu burung menaul burik. Baju burung anak nyumbuh nya digaga iya ari chebik kain beludu ti disangkingka leka marik ti digaga ari leka rampu enggau leka entekai. Pia mega sirat anak nyumbuh nya digaga iya ari laluh kain beludu tadi. Tuchum-tuchum kediri Nyait meda gaya pekayan anak numbuh nya. Bini iya enda memunyi tang nitih  aja nama utai diasuh Nyait. Bisi ga mua iya lisnsum-linsum mimit meda Nyait masukka pekayan nya ba tubuh anak nyumbuh nya.

Udah makai lemai nya semua pengabang ba Rumah Jelenggai sama jenuh ngetatka kenyang.  Sida berandau sambil betumika pangan ngena ai tuak baru. Sekeda benung kisuk betungkunka api damar ba tempuan dikena nenggau ruai. Kira-kira sejam udah nya, Tuai Rumah Jelenggai ngasuh sida serumah nesau semua bala pengabang begelumu ngagai ruai iya. Malam nya Tuai Rumah Jelenggaii bisi nirika gawai ranyai dikena malas uti sida ari Rumah Changgai. Nyau semak semua tuai rumah ba Sungai Sekara bisi datai. Bala anak buah Tuai Rumah Changgai ari Nanga Sekara mayuh amat datai. Sekeda pengabang bisi mega datai ari Batang Pasai enggau Pasai Siong. Rami bendar sida malam nya. Richah munyi mensia berandau sambil bepakaika utai.

(Cherita tu ditusi19Serit Anak Nuing ba Batu 19 Jalai Oya-Sibu, Sungai Pasai, Sibu, 1989)

(Betampung ba Tusun Ke-36  minggu nyin ila)

Nya mih pun cherita ti nyelai tang amat nyadi di entigis Pasai Sioang kira-kita jeman Raja Charles Brooke dulu kelia. Nitihka pengingat Serit Anak Nuing, sebedau bansa Iban datai berumpang menua Sungai Pasai tu kelia, menua nya endang agi diuan bansa Beliun.    Pechaya tauka enda, bepanggai ba pemacha empu. Engka bala pemacha bisi utai tanya tauka deka ngirum infomasyen & gambar ti releven ngagai aku tau giga aku ba lumur whtssp tu: 013 8325146  tauka  SMS  0111 401 9115. Kelimpah ari nya, enti bala pemacha bisi tetemuka cherita tauka utai ti nyelai “misteri” di menua kita, pasal Antu tauka Bunsu Petara tauka pasal Tuhan God Almighty, tau mega call aku, puji Tuhan, enti “diizinNya” aku deka datai ba endur kita nya.

Oleh HARRY USUP UMBAR

See author's posts


PRA Health Sciences, Deep Lens umum hubungan strategik

OHIO: PRA Health Sciences, Inc. (NASDAQ: PRAH) dan Deep Lens, Inc. mengumumkan hubungan strategik baharu semalam untuk mempercepat akses dan perekrutan pesakit untuk percubaan klinikal onkologi.

Hubungan ini menyatukan teknologi terbaik dalam kelasnya yang meningkatkan pengenalpastian, penyaringan dan pemadanan pesakit kanser untuk percubaan onkologi klinikal berasaskan ketepatan dengan penyelesaian gabungan yang dikerahkan kepada Microsoft Azure.

Platform penyaringan pesakit Deep Lens yang memenangi anugerah, iaitu VIPER™ merupakan teknologi cemerlang yang dikerahkan oleh pusat kanser, rangkaian penghantaran bersepadu (IDN) serta rangkaian onkologi komuniti untuk mengenal pasti dan memadankan pesakit onkologi dengan percubaan klinikal penyelamatan nyawa yang jika tidak, pasti akan terlepas peluang untuk mendaftar.

Teknologi dan model perkhidmatan pembezaan membolehkan Deep Lens mengerahkan perisiannya di pusat kanser dan rangkaian laman secara global dan percuma untuk memberi pesakit akses kepada terapi yang mereka perlukan, layak diterima, sambil memberikan nilai yang besar dengan mempercepat garis masa kajian dan membawakan terapi yang sangat akan mengubah keadaan kepada pasaran tidak lama lagi.

“Lebih daripada 14,000 percubaan onkologi yang sedang merekrut pesakit, tetapi dianggarkan hanya tiga hingga lima peratus pesakit layak yang turut serta,” ujar Ketua Pegawai Saintifik di PRA Health Sciences, Kent Thoelke (gambar).

“Cabaran yang dihadapi dalam perekrutan percubaan klinikal adalah berbilang aspek dan penaja tidak dapat menentukan sama ada pesakit tertentu dapat dipadankan dengan kajian. Semua ini bakal berubah.

Dengan teknologi VIPER Deep Lens, proses pengenalpastian pesakit akan diperkemas dengan menganalisis data secara serta-merta dalam rekod kesihatan elektronik, sistem patologi dan profil genom untuk membolehkan pemadanan pesakit kanser dengan percubaan klinikal yang sesuai,” katanya.

Usaha gabungan antara PRA dengan Deep Lens membawa kemajuan yang sangat penting kepada pemadanan percubaan klinikal untuk menghubungkan pesakit layak dengan percubaan klinikal berpotensi secara lebih berkesan dengan memanfaatkan kecerdasan buatan (AI) dan pembelajaran mesin melalui platform VIPER.

Cara Penyepaduan VIPER Berfungsi VIPER membolehkan pasukan jagaan kanser, penaja percubaan klinikal dan penyelaras percubaan untuk memadankan pesakit dengan segera dan secara automatik berdasarkan profil genetik kanser mereka dengan terapi ketepatan terbaik dan percubaan klinikal onkologi yang tepat.

VIPER merupakan perkhidmatan awam yang mematuhi HIPAA dan boleh mengakses data “di sebalik tembok api” di tapak yang turut serta.

VIPER juga menginges data daripada sistem patologi secara automatik pada waktu diagnosis dan daripada rekod perubatan elektronik serta keputusan ujian genetik daripada makmal ujian genetik terunggul di seluruh dunia.

VIPER bertindak sebagai platform penyaringan dipacu AI untuk penyelaras penyelidikan dan pasukan jagaan, sementara data dinyahkenal pasti membantu penaja mengenal pasti bahagian proses apabila pesakit dikenal pasti, bahagian apabila mereka diputuskan tidak layak dan sebab mereka mungkin atau mungkin tidak mendaftar dalam percubaan sebaik sahaja mereka layak.

Buat masa sekarang, tiada penyelesaian aliran kerja dalam pasaran yang mempunyai data berbutir tentang pesakit dalam kontinuum jagaan mereka.

Sebaik pesakit layak untuk percubaan, sistem VIPER akan merujuk pesakit tersebut kepada Platform Kesihatan Mudah Alih peneraju industri PRA, yang juga dikerahkan pada Azure, untuk menyediakan penyaringan berpusatkan pesakit secara hujung ke hujung dan pengalaman pengurusan percubaan kepada pembekal di seluruh dunia.

Gabungan penyelesaian kecerdasan buatan, reka bentuk aliran kerja, pengoptimuman komunikasi dan perkhidmatan penyelarasan penyelidikan VIPER memberi pihak penaja dan tapak penyelidikan peluang terbaik untuk berhubung dengan pesakit yang betul, dengan percubaan yang sesuai dan pada masa yang tepat ini merupakan realisasi perubatan yang diperibadikan.

“Ini akan benar-benar memajukan penyelidikan kanser dan akan membolehkan rangkaian onkologi komuniti untuk bersaing dengan pesaing mereka yang lebih besar di pusat perubatan akademik dan pusat kanser komprehensif,” kata Thoelke.

“Dengan sokongan Microsoft Azure terhadap PRA dan Deep Lens, kami yakin bahawa hubungan ini dapat mencipta model yang akan membawa perubahan besar dalam penyelidikan kanser, bukan sekadar untuk penyaringan pesakit tetapi juga untuk pembangunan rangkaian yang tepat pada masanya, bersama model perniagaan baharu yang lain,” katanya.

“Deep Lens telah berkembang pesat dengan teknologi awan unik dan model perniagaan yang mengeluarkan risiko daripada pengerahannya. Visi PRA digunakan untuk melihat potensi bagi penyelesaian yang cukup unik untuk muncul dalam pasaran,” kata Simon Arkell, Pengasas Bersama dan Presiden di Deep Lens.

“Dengan rakan kongsi peneraju industri dan global seperti PRA bekerjasama dengan Microsoft, kami berharap dapat mengembangkan jejak langkah global kami secara eksponen sambil meningkatkan kadar kejayaan dengan mendadak dalam penyelidikan onkologi. Hal ini seterusnya akan membolehkan kebolehlihatan sepenuhnya bagi penaja percubaan dalam proses penyaringan pesakit agar mereka boleh memasarkan rawatan mereka dalam pasaran dengan lebih pantas.

Bersama-sama, kami akan meneruskan misi untuk mencari pesakit yang betul untuk percubaan yang sesuai pada masa yang tepat.”

Perihal PRA Health Sciences PRA Health Sciences merupakan salah sebuah organisasi penyelidikan kontrak global utama melalui pendapatan, menyediakan pembangunan klinikal yang disumber luar dan perkhidmatan penyelesaian data kepada industri bioteknologi dan farmaseutikal.

Platform pembangunan klinikal global PRA merangkumi lebih daripada 75 pejabat merentas Amerika Utara, Eropah, Asia, Amerika Latin, Afrika Selatan, Australia dan Timur Tengah dan memiliki lebih 17,500 pekerja di seluruh dunia.

Sejak tahun 2000, PRA telah mengambil bahagian dalam kira-kira 4,000 percubaan klinikal di seluruh dunia.

Selain itu, PRA mengambil bahagian dalam ujian penting atau sokongan yang berjaya memperoleh kelulusan daripada Pentadbiran Makanan dan Ubatan A.S. atau pengawal selia antarabangsa untuk lebih 95 ubat.

Untuk mengetahui lebih lanjut tentang PRA, sila lawati www.prahs.com.Perihal Deep Lens Deep Lens merupakan syarikat perisian yang menumpukan pada pendekatan inovatif untuk perekrutan paling pantas bagi pesakit kanser paling sesuai untuk percubaan klinikal.

Dengan mengenal pasti pesakit pada waktu diagnosis dan gabungan makmal, EMR dan data genom, VIPER yang merupakan platform awan bersepadu Deep Lens, memberi pasukan jagaan kebolehlihatan dan aliran kerja untuk mempercepat perekrutan serta memampatkan garis masa kajian untuk membawa terapi yang akan mengubah keadaan dalam pasaran, tidak lama lagi.

Deep Lens yang berkembang dengan penaja, pembekal dan rakan kongsi strategik mencabar status quo agar pesakit boleh mendapatkan terapi yang diingini dan selayaknya diterima.

Untuk maklumat lanjut, lawati www.deeplens.ai. -Bernama

See author's posts


Sabah harap tuntutan diambil kira

TUARAN: Kerajaan Sabah berharap segala kehendak dan tuntutan negeri itu yang termaktub dalam Perjanjian Malaysia 1963 (MA63), diambil kira dalam pembentangan Rang Undang-Undang (RUU) bagi meminda beberapa peruntukan Perlembagaan Persekutuan selaras MA63 pada sidang Parlimen dijadual bermula esok.

Ketua Menteri Datuk Hajiji Noor berkata, Kerajaan Sabah, telah memberi pandangan berhubung isu kedudukan dan tuntutan hak-hak Sabah selaras MA63 dalam Mesyuarat Khas diadakan pada 18 Oktober lepas, justeru beliau berharap ia dapat direalisasikan.

“Kita mengadakan Mesyuarat Khas MA63 dipengerusikan Perdana Menteri (Datuk Seri Ismail Sabri Yaakob) minggu lepas dan beberapa cadangan pindaan dalam Perlembagaan negara kita akan dibuat. Saya dimaklumkan ia akan dibentangkan Menteri di Jabatan Perdana Menteri (Parlimen dan Undang-Undang) Datuk Seri Dr. Wan Junaidi Tuanku Jaafar.

“Kita telah memberi pandangan (pada Mesyuarat Khas MA63) bagi pihak Kerajaan Sabah dan begitu juga Kerajaan Sarawak. Jadi, harapan kita seperti mana yang dikehendaki dan dituntut oleh Sabah dan Sarawak akan dipinda dalam sidang Parlimen yang akan bermula esok,” katanya pemberita di sini, semalam.

Hajiji berkata, demikian ketika diminta mengulas kenyataan Wan Junaidi yang memaklumkan bahawa, kerajaan akan meneruskan rancangannya untuk membentangkan RUU bagi meminda beberapa peruntukan dalam Perlembagaan Persekutuan, selaras dengan MA63 di Parlimen, Selasa depan.

Semalam, Wan Junaidi dalam kenyataan tersebut bagaimanapun berkata, bacaan kali kedua RUU itu akan dijadualkan semula ke tarikh lain daripada rancangan awal pada 28 Okt, bagi membolehkan Peguam Negara (AG) menjelaskan lebih lanjut cadangan pindaan kepada anggota Kabinet, mengenai perkara itu.

Terdahulu, Hajiji merasmikan Karnival Kerjaya ‘Urban Poor’ peringkat negeri anjuran Pertubuhan Keselamatan Sosial (Perkeso) Sabah, yang menawarkan lebih 1,000 kekosongan jawatan dengan 15 majikan mengambil bahagian dalam program temuduga sempena karnival itu.

Mengenai program itu, Hajiji berkata, inisitiaf itu dapat membantu golongan rentan bandar dan B40 menerusi penyediaan peluang pekerjaan dan penempatan kerja, termasuk kepada belia lepasan sekolah, graduan mahupun pekerja yang kehilangan pekerjaan.

— Bernama

See author's posts


Dianugerah Darjah Kepahlawanan

KUALA LUMPUR:  Yang di-Pertuan Agong  Al-Sultan Abdullah Ri’ayatuddin Al-Mustafa Billah Shah semalam berkenan mengurniakan darjah Panglima Gagah Pasukan Polis (PGPP) kepada Timbalan Ketua Polis Negara, Datuk Mazlan Mansor.

Seri Paduka mengurniakan darjah pangkat pertama Polis Diraja Malaysia (PDRM) itu kepada Mazlan pada Istiadat Pengurniaan Darjah Kepahlawanan Pasukan Polis dan Pingat Keberanian Polis bagi kurniaan tahun 2019, yang berlangsung di Dewan Singgahsana Kecil, Istana Negara di sini.

Turut berangkat pada istiadat pengurniaan itu ialah Raja Permaisuri Agong  Tunku Hajah Azizah Aminah Maimunah Iskandariah.

Hadir sama, Ketua Polis Negara Tan Sri Abdul Hamid Bador dan isteri, Puan Sri Norazrin Marzuki.

Seorang lagi penerima PGPP ialah pesara polis berpangkat CP Datuk Mohd Khalil Kader Mohd manakala atlet berbasikal trek PDRM dan kebangsaan Lans Koperal Ju Pha Som Net menerima darjah Bentara Pasukan Polis (BPP).

Pada istiadat semalam, 10 pegawai polis menerima  darjah kepahlawanan dan pingat keberanian polis iaitu tiga menerima darjah kebesaran pangkat kedua iaitu Panglima Setia Pasukan Polis (PSPP), seorang menerima darjah Kesatria Pasukan Polis (KPP) dan empat lagi penerima darjah BPP. – Bernama

See author's posts


Pemain Benfica, Tavares positif Covid-19

PRIMEIRA LIGA PORTUGAL

PENYANDANG gelaran Portugal, Benfica telah mengesahkan bahawa pemain tengah David Tavares diuji positif Covid-19 pada hari Jumaat, menjadikan jumlah kes positif kepada sekurang-kurangnya lapan pemain dalam Primeira Liga.

Divisyen satu Portugal merancang untuk memulakan semula perlawanan tanpa penonton menjelang akhir bulan ini setelah pemerintah mengumumkan pada 30 April bahawa permainan dapat disambung semula, sementara menunggu persetujuan daripada pihak kesihatan.

Benfica berkata, Tavares, 21, yang bukan pemain utama pasukan pertama, mempunyai gejala dan berada dalam kuarantin. Ujian positifnya muncul setelah Vitoria Guimaraes mengesahkan tiga kes positif pada hari Sabtu dan Moreirense satu lagi.

Menurut agensi berita Portugal, Lusa, tiga pemain Famalicao juga dijangkiti, serta dua anggota kakitangan kelab yang tidak bermain.

Ketika Primeira digantung pada 12 Mac kerana wabak Covid-19, Porto berada di kedudukan teratas dengan satu mata mengatasi Benfica.

Kerajaan Portugal bekata 10 pusingan terakhir musim ini harus dimainkan mengikut protokol perubatan yang ketat. Pemain harus lulus ujian Covid-19 dua kali seminggu dan perlawanan akan dimainkan “dalam sebilangan kecil stadium yang mungkin”. – AFP

See author's posts


Lelaki hilang memukat ditemui di Sungai Ridan

MARUDI: Mayat seorang lelaki yang dilaporkan hilang Selasa lalu selepas keluar memasang pukat di Sungai Baram ditemui semalam.

Jabatan Bomba dan Penyelamat Marudi dalam satu kenyataan memaklumkan manyat mangsa Albert Gunai Dadom, 64,  ditemui pasukan Bomba dan Penyelamat dalam operasi mencari dan menyelamat pada jam 12.50 petang semalam.

Mangsa dari Rh. Ubie, Kuala Ridan Marudi dilaporkan hilang berdekatan Kuala Ridan, Lubok Amam, Sungai Baram Marudi.

Mayat mangsa dijumpai terapung oleh penduduk kampung pada jarak lapan kilometer dari Sungai Ridan, Baram yang mana tempat mangsa dipercayai terjatuh.

Mayat mangsa dibawa ke pangkalan Ridan menggunakan bot aluminium pihak bomba dan kemudian diserahkan kepada polis untuk siasatan lanjut.

Operasi yang disertai lapan anggota bomba diketuai  PBKII Abdul Rahman dan Komander Operasi Kanan PPgB Maureen Sima Ah Lian, anggota PDRM (3) APM (4)  dan 12 orang penduduk kampung.

Menurut kenyataan pegawai bomba Miri PgKB1 Law Poh Kiong, pihaknya menerima pangilan mengenai kejadian itu daripada IPD Marudi pada jam 1.10 petang semalam dan operasi mencari mangsa dilancarkan sejurus laporan diterima.

Dalam kejadian Selasa lalu, mangsa dikatakan keluar untuk memasang pukat di Sungai Baram dan dipercayai hilang oleh anak mangsa setelah perahu yang digunakan mangsa ditemui hanyut oleh penduduk kampung semalam dan barang-barang peribadi milik mangsa masih dalam perahu.

Berikutan kejadian itu anak mangsa kemudiannya membuat laporan di Ibu Pejabat Polis daerah (IPD ) Marudi semalam.

See author's posts


Empat pembuat kereta Korea Selatan panggil balik 54,412 kenderaan bermasalah pembuatan

SEOUL: Empat pembuat kereta tempatan dan asing di Korea Selatan akan secara sukarela memanggil semula 54,412 kenderaan kerana masalah pembuatan, menurut Kementerian Tanah, Infrastruktur dan Pengangkutan pada Rabu, lapor Xinhua.

Kia Motors akan memanggil balik 48,025 kenderaan daripada enam model kerana masalah perisian papan pemuka.

Volkswagen Group Korea pula akan memanggil balik 4,815 unit SUV elektrik ID.4 elektrik kerana selak pintu kenderaan yang rosak.

Selain itu, Stellantis Korea juga akan memanggil semula 1,479 unit Jeep Grand Cherokee kerana kerosakan aci perantaraan manakala Ford Sales & Service Korea bakal memanggil balik 93 unit Ranger Wildtrak untuk membaiki masalah penyerap hentakan pada roda hadapan.

Pemilik kenderaan boleh mengunjungi pusat baik pulih dan servis untuk menggantikan bahagian yang rosak secara percuma. – Bernama-Xinhua

See author's posts


Ekosistem pelaburan digital mantap perlukan sokongan satu negara

KEMAJUAN PERLUKAN SOKONGAN SEMUA PIHAK… Sidang Kemuncak Pelaburan Digital Negeri 2022 berperanan sebagai platform dalam memupuk kerjasama penting. Ini khususnya dalam menjadikan Malaysia sebagai destinasi pelaburan utama dan merangsangkan pelaburan dengan membangunkan sektor-sektor utama baharu di seluruh negara.

KUALA LUMPUR: Ekosistem pelaburan digital yang mantap dan berkembang maju memerlukan sokongan semua pihak dari seluruh negara, kata Ketua Setiausaha Kementerian Komunikasi dan Multimedia (K-KOMM), Datuk Seri Mohammad Mentek.

Beliau berkata, Sidang Kemuncak Pelaburan Digital Negeri 2022 berperanan sebagai platform dalam memupuk kerjasama penting.

“Ini khususnya dalam menjadikan Malaysia sebagai destinasi pelaburan utama dan merangsangkan pelaburan dengan membangunkan sektor-sektor utama baharu di seluruh negara,” katanya dalam kenyataan bersama yang dikeluarkan Malaysia Digital Economy Corporation (MDEC) dan Lembaga Pembangunan Pelaburan Malaysia (MIDA), baru-baru ini.

MDEC, agensi peneraju ekonomi digital Malaysia, menganjurkan Sidang Kemuncak Pelaburan Digital Negeri 2022 baru-baru ini bertujuan mempromosikan Malaysia sebagai hab pelaburan digital di Asia Tenggara.

Persidangan tersebut disokong oleh MIDA melalui Pejabat Pelaburan Digital (DIO), menerusi perkongsian serta penyelarasan Strategi Pelaburan Digital Nasional dengan setiap Agensi Promosi Pelaburan (IPA) negeri.

Matlamat utama persidangan ialah mengukuhkan aspirasi pelaburan digital negara, nilai tawaran dan seterusnya mencipta pendekatan satu-negara khususnya memastikan sinergi serta kerjasama dalam memacu pelaburan digital ke Malaysia.

Sementara itu, Ketua Pegawai Eksekutif (CEO) MIDA, Datuk Arham Abdul Rahman berkata, pihaknya teruja melihat IPA setiap negeri hadir secara aktif semasa acara itu dan seterusnya menunjukkan kepentingan dalam memupuk aspirasi pelaburan digital dalam kalangan IPA Malaysia.

“MIDA dengan kerjasama MDEC, telah berjaya menarik dan memudahkan pelabur dalam membawa pelaburan digital berkualiti tinggi melalui inisiatif DIO.

“Ia juga selaras dengan Rangka Tindakan Ekonomi Digital Malaysia dan Aspirasi Pelaburan Nasional (NIA) dalam mentransformasikan kluster ekonomi baharu dan sedia ada ke arah menjadi pemboleh digital, mewujudkan pekerjaan berpendapatan tinggi dan menggalakkan peningkatan kemahiran digital dalam kalangan tenaga kerja dan perniagaan tempatan,” katanya dalam kenyataan sama.

CEO MDEC, Mahadhir Aziz pula berkata, persidangan itu adalah selaras dengan aspirasi MDEC yang merupakan sebahagian inisiatif Malaysia Digital iaitu mengembangkan pelaburan digital melangkaui lokasi yang ditetapkan untuk menjadikanya inisiatif untuk seluruh negara.

“Setiap IPA di Malaysia amat penting dalam memacu pelaburan digital ke Malaysia, bayangkan bagaimana kita boleh lakukannya menerusi kelebihan kerjasama dalam mengembangkan ekonomi digital Malaysia,” katanya.

Menurut MDEC dan MIDA, Sidang Kemuncak Pelaburan Digital Negeri 2022 diyakini akan mewujudan platform ideal dalam meningkatkan kesan pengganda pelaburan, menyampaikan manfaat ekonomi berkualiti tinggi kepada negeri Tahap 2 dan seterusnya mempercepat kemajuan transformasi digital negara. – Bernama

See author's posts


SABERKAS rancang 727 program tahun ini

SADONG JAYA: Pertubuhan Belia Kebangsaan Bersatu Sarawak (SABERKAS) tahun ini merancang kira-kira 727 program membabitkan peringkat negeri, cawangan sehinggalah ke peringkat unit.

Presiden Saberkas, Dato Sri Abdul Karim Rahman Hamzah yang juga Menteri Belia, Sukan dan Pembangunan Usahawan Sarawak, berkata, terdapat tiga kluster utama program yang ditekankan iaitu sosial, rekreasi dan kebajikan; pendidikan, latihan dan kepemimpinan serta ekonomi dan keusahawanan.

“Di bawah kluster sosial, rekreasi dan kebajikan iaitu Program Kayuhan Santai Amal SABERKAS, kita laksanakan di SABERKAS Cawangan Sadong Jaya.

“Malah program ini adalah untuk meningkatkan amalan gaya hidup sihat kalangan belia dan masyarakat, di samping menyuburkan semangat kesukarelaan semasa,” katanya.

Beliau berkata demikian pada majlis Kayuhan Santai Amal SABERKAS sambutan Jubli Emas

SABERKAS di sini, hari ini.

Abdul Karim berkata, melalui SABERKAS Prihatin turut disertakan sukan berbasikal.

“Saya dimaklumkan bahawa kumpulan ini akan menghantar sumbangan ke rumah golongan memerlukan berupa barangan keperluan dapur,” katanya.

Sebanyak 10 kampit beras diserahkan sebagai simbolik penyerahan pada majlis itu.

Pada 2022, 40 program berjaya dilaksanakan dengan pemberian dana sebanyak RM5,000 kepada setiap SABERKAS Cawangan.

Oleh NICKELYSON LAKUN

See author's posts


Bekalan air di Kapit kembali pulih

AKUN GIMAN

KAPIT: Masalah bekalan air paip yang keruh sejak awal pagi semalam, kini
mulai kembali pulih secara berperingkat pada petangnya.

Jabatan Bekalan Air Luar Bandar (JBALB) Bahagian Kapit menerusi catatan
Facebooknya memberitahu, mereka kini masih lagi melakukan aktiviti ‘flushing’
di sekitar kawasan bandar itu sejak pagi semalam.

Catatan Facebook itu turut memberitahu, bekalan air akan kembali pulih
secara berperingkat-peringkat.

Terdahulu, JBALB Bahagian Kapit menerusi catatan Facebook memberitahu,
operator Loji Rawatan Air Kapit melaporkan pam air mentah nombor 1 dan nombor 2
‘trip’ tidak dapat dihidupkan.

Sekitar jam 4.15 pagi, juruteknik pergi ke lokasi untuk melakukan
kerja-kerja diagnosis terhadap pam air mentah terbabit.

Jurutera air mengarahkan operator loji untuk memperlahankan pam air terawat
sementara kerja-kerja produksi air di berhenti sementara kerja baik pulih
dilakukan.

Pam air mentah nombor 1 dan nombor 2 dihidupkan pada jam 6.05 pagi. Kerja
produksi bersambung pada jam 6.15 pagi.

Kerja-kerja flushing bermula dan bekalan akan pulih secara berperingkat.

See author's posts


Fokus pertanian moden untuk Samarahan

KUCHING: Kerajaan Sarawak terus komited untuk membangunkan Samarahan dengan turut memberi fokus kepada pembangunan pertanian menggunakan teknologi moden.

Premier Sarawak, Datuk Patinggi Tan Sri Abang Johari berkata dengan lebih banyak kawasan dibuka untuk tujuan pembangunan, maka tanah di situ boleh digunakan untuk pembangunan pertanian menggunakan teknologi moden termasuk Internet Kebendaan (IoT).

“Tanah boleh digunakan untuk pertanian moden dengan IoT misalnya di Sebangan menuju ke Asajaya di mana projek bernilai RM600 juta telah dirancang untuk memperkaya kawasan berkenaan.

“Justeru, kita telah meminta Datuk Julaihi Narawi (Ahli Dewan Undangan Negeri Sebuyau) untuk memulakan penanaman semula pokok kelapa yang boleh menjadi satu lagi komoditi eksport untuk Sarawak,” katanya.

Beliau berkata demikian ketika berucap merasmikan sambutan ulang tahun ke-25 Majlis Perbandaran Kota Samarahan (MPKS) di Hotel Hilton, di sini, malam tadi.

Menjelas lanjut, Abang Johari berkata Tanjung Bako juga akan menyaksikan pembangunan pelabuhan baharu yang akan disambungkan ke jalan pesisir pantai.

“Memandangkan Kuching adalah ibu kota maka dengan itu, limpahan ke Samarahan akan berlaku di sana dan dengan rancangan pembangunan di bawah kerajaan negeri bersama jangkaan peningkatan pendapatan melalui pendekatan kejuruteraan semula hasil , kita akan memberi kembali kepada rakyat melalui pembangunan yang akan dihubungkan ke Sebuyau terus ke Lingga.

“Ketiga-tiga bahagian ini akan menyaksikan pembangunan bersepadu secara keseluruhannya yang menggabungkan pembangunan ekonomi, sosial dan perlindungan alam sekitar,” katanya.

Hadir sama isteri Abang Johari, Puan Sri Datuk Amar Jumaani Tuanku Bujang, Menteri Pelancongan, Industri Kreatif dan Seni Persembahan Sarawak, Dato Sri Abdul Karim Rahman Hamzah dan Pengerusi MPKS, Dato Peter Minos.

See author's posts


Jangan politikkan konsep ‘Malaysia Madani’

KUALA LUMPUR: Konsep ‘Malaysia Madani’ yang diilhamkan Perdana Menteri Datuk Seri Anwar Ibrahim bukan retorik atau slogan semata-mata, kata Timbalan Menteri di Jabatan Perdana Menteri (Hal Ehwal Sabah, Sarawak dan Tugas-tugas Khas) Datuk Ugak Kumbong.

“Semua pihak harus berganding bahu dalam menjayakan agenda tersebut.

“Perbezaan fahaman politik harus diketepikan dan bersama-sama membangunkan negara selari dengan ‘Malaysia Madani’. Apa yang kita namakan, kita tidak mahu ia hanya menjadi sekadar kata-kata atau hanya slogan.

“Pada asasnya, pengenalan Malaysia MADANI sebagai langkah mengangkat semula martabat negara bangsa yang tertegak berteraskan prinsip kemampanan, kesejahteraan, daya cipta, hormat, keyakinan dan ihsan menuju Malaysia baharu yang megah di persada dunia,” tegasnya bahawa semua pihak perlu memahami makna di sebalik konsep tersebut yang seterusnya mampu member impak perubahan kepada rakyat secara menyeluruh.

Selain itu, konsep Malaysia Madani ini amat penting diselami dan dicerna oleh semua peringkat penjawat awam.

Melalui Rancangan Malaysia Ke-12 (RMK-12), pada  2023, Unit Penyelarasan Lonjakan Prestasi (PACU), Jabatan Perdana Menteri telah diluluskan peruntukan sebanyak RM4.6 juta untuk melaksanakan Pelan Komunikasi dan Promosi Agenda Malaysia Madani.

“Ini bertujuan menyebarluaskan maksud sebenar Malaysia MADANI kepada rakyat melalui pelbagai medium seperti saluran televisyen, radio, percetakan papan iklan, penerbitan ilmiah, pembikinan video, promosi di media sosial dan sebagainya,” katanya bagi menjawab pertanyaan lisan daripada Senator Dato’ Ahmad Dato’ Sri Ibrahim pada

Mesyuarat Pertama Penggal Kedua Parlimen Ke-15 2023, hari ini.

Mengulas lanjut, beliau memberitahu, beberapa Kementerian lain sebagai contoh, Kementerian Komunikasi dan Digital (KKD) turut aktif menjalankan fungsinya untuk menyebarluaskan maklumat kenegaraan khususnya Malaysia Madani bagi meningkatkan jati diri dan semangat patriotik rakyat.

Manakala, Kementerian Perpaduan Negara (KPN) turut terlibat dalam mengadakan program-program mempromosikan perpaduan dalam Agenda Malaysia MADANI melalui penyiaran dan Kembara Perpaduan Malaysia MADANI.

“Selain itu, usaha promosi dan penerangan Agenda Malaysia MADANI juga giat dilaksanakan melalui Unit Komunikasi Korporat semua Kementerian.

“Begitu juga dengan penganjuran Program Cakna Malaysia Madani yang mensasarkan pekerja barisan hadapan seperti agensi penguatkuasa, ahli CUEPACS, para ahli akademik, institusi-institusi latihan, mahasiswa dan sebagainya akan membantu melancarkan gerak kerja memberi kefahaman Agenda Malaysia Madani,” ujarnya.

Katanya lagi, melalui usaha-usaha yang dinyatakan, konsep Malaysia Madani bukan sahaja lebih difahami, malah ia memudahkan Kerajaan dan rakyat bersama-sama dalam membina masyarakat yang berilmiah dan bertamadun.

See author's posts


SPRM tidak pernah sekat Lim Guan Eng masuk Sabah

MELAKA: Ketua Pesuruhjaya Suruhanjaya Pencegahan Rasuah Malaysia (SPRM) Datuk Seri Azam Baki menegaskan agensi berkenaan tidak pernah menyekat bekas Menteri Kewangan Lim Guan Eng (LGE) daripada melakukan perjalanan ke mana-mana negeri di Malaysia.

Beliau berkata mungkin berlaku kekhilafan ketika Lim tiba di Lapangan Terbang Kota Kinabalu, Selasa lepas sehingga menyebabkan Setiausaha Agung DAP tersebut ditahan kira-kira setengah jam.

“Itu mungkin berlaku sedikit kekhilafan kerana SPRM hanya membuat permohonan untuk menyekat Lim dari ke luar negara sahaja.

“Mungkin ada kekeliruan sedikit yang timbul di situ tapi saya tegaskan di sini, SPRM tidak pernah menyekat beliau untuk masuk ke Sabah,” katanya kepada pemberita selepas merasmikan Program Cakna Rasuah: SPRM Bersama Media Zon Selatan di sini semalam.

Lim sebelum ini mendakwa beliau tidak dibenarkan memasuki Sabah oleh Jabatan Imigresen Malaysia (JIM) Sabah atas alasan SPRM telah meletakkan halangan untuk beliau berbuat demikian.

Sementara itu, mengulas mengenai isu pencerobohan tanah di Raub, Pahang yang dijadikan lokasi penanaman durian Musang King, Azam berkata beliau telah mengarahkan SPRM Pahang untuk mendapatkan maklumat lanjut daripada Pejabat Daerah dan Tanah Raub serta Pejabat Setiausaha Kerajaan Negeri Pahang berhubung perkara berkenaan.

Beliau berkata, langkah itu diambil bagi mengetahui kedudukan sebenar mengenai perkara yang berlaku membabitkan peneroka di kawasan terbabit sebelum SPRM membuat sebarang keputusan lanjut berhubung perkara itu.

“Saya juga telah mengarahkan SPRM Pahang untuk melihat sebarang kerjasama yang boleh dibuat dengan pihak penguat kuasa yang terlibat dalam isu ini,” katanya. – Bernama

See author's posts


32 pasukan berentap

SEBANYAK 32 buah pasukan telah mengesahkan penyertaan ke Kejohanan Sepak Takraw Cabaran Raja Libas Simanggang 2020 yang akan diadakan pada 18 hingga 20 Disember ini.

Cabaran Raja Libas Simanggang 2020 yang dianjurkan oleh Persatuan Sepak Takraw Bahagian Sri Aman (PESTASA) dengan kerjasama Kelab Sepak Takraw Simanggang (KERAS) dan Kementerian Belia dan Sukan Sarawak Bahagian Sri Aman tersebut bakal menyaksikan gelanggang Sepak Takraw Kompleks Sukan Sri Aman (Indoor) sebagai medan utama persaingan itu kelak.

Setiausaha Kehormat PESTASA, Awang Mazelan Awang Majid berkata, penyertaan adalah tertutup kepada kelab-kelab, pasukan serta peminat sukan sepak takraw di bandar Simanggang.

“Sejumlah 32 buah pasukan telahpun mengesahkan penyertaan ke Kejohanan Sepak Takraw Cabaran Raja Libas Simanggang 2020 ini.“Kejohanan yang dianjurkan ini telah mendapat sambutan yang begitu luar biasa daripada pasukan-pasukan yang bakal berentap, sekaligus kejohanan ini mencari bakat-bakat baharu dalam sukan sepak takraw ini,” katanya.

Awang Mazelan berkata, kejohanan kali ini yang akan bakal mendapat sambutan hangat dengan menawarkan hadiah lumayan dengan sang juara membawa pulang hadiah wang tunai RM1,000, piala serta medal, naib juara RM700, piala serta medal dan ketiga bersama pula mendapat RM300 serta medal.

Tambahnya, adalah menjadi harapan dan sandaran penganjuran pada kali ini mendapat sambutan dan sokongan dan orang peminat sukan ini adalah dijemput untuk hadir bagi menyaksikan perlawanan yang bakal berlangsung di gelanggang Sepak Takraw Kompleks Sukan Sri Aman (Indoor) 18 hingga 20 Disember ini.

Beliau turut memaklumkan bahawa sesi cabutan undi pasukan-pasukan yang bertanding akan diadakan pada 11 Disember (Jumaat) di bilik mesyuarat KPS Sri Aman, jam 3.00 petang.

Untuk pertanyaan lanjut bolehlah menghubungi urusetia iaitu Rozlan Bolhassan di talian (016-8582006) atau Zaidil Ripin (013-5673629).

Oleh ADI SAFARMAN

See author's posts


Inter bergelut tewaskan Parma

ALESSANDRO Bastoni melengkapkan kebangkitan lewat Inter Milan ketika mereka menjaringkan dua gol dalam tempoh enam minit terakhir untuk menewaskan Parma 2-1 semalam.

Gervinho meletakkan Parma di depan dalam separuh masa pertama di Stadio Ennio Tardini tetapi Inter, yang melepaskan gol penyamaan tewat di tempat sendiri menentang Sassuolo pada pertengahan minggu, bangkit menerusi tandukan Stefan de Vrij dan Bastoni untuk meraih kemenangan penting.

Inter kekal lapan mata di belakang pendahulu Juventus dan empat di belakang Lazio di tempat kedua dengan baki 10 pusingan lagi.

“Saya fikir ia adalah kemenangan yang lebih patut kami perolehi,” kata pembantu jurulatih Inter, Cristian Stellini kepada Sky Sport Italia, dengan ketua jurulatih Antonio Conte dipaksa menonton dari tempat duduk penonton ketika dia menjalani penggantungan daripada berada di garisan tepi padang.

Sampdoria semakin menghampiri zon penyingkiran setelah tewas 2-1 kepada Bologna yang menyaksikan mereka hanya berada satu mata di atas zon penyingkiran, sementara Rogerio menjaringkan gol pada minit keenam masa kecederaan untuk memperoleh keputusan seri 3-3 untuk Sassuolo menentang Hellas Verona.

Juventus menewaskan Lecce 4-0 pada hari Sabtu dan Lazio bangkit daripada ketinggalan untuk mengalahkan Fiorentina 2-1 semalam. – AFP

See author's posts


Projek lewat akibat pandemik Covid-19

TANJUNG MANIS: Menteri Muda Perancangan Bandar, Pentadbiran Tanah dan Alam Sekitar, Datu Len Talif Salleh telah mempengerusikan mesyuarat naik taraf projek Pantai Belawai Fasa II, Jumaat lalu.

Katanya, mesyuarat dijalankan bersama pihak kontraktor projek tersebut bertempat di tapak binaan projek.

“Mesyuarat ini membincangkan tentang perkembangan terkini projek naik taraf Pantai Belawai yang bermula sejak Oktober 2020.

“Projek kerajaan Gabungan Parti Sarawak (GPS) yang bernilai RM3 juta ini dijadual siap pada Jun lalu, tetapi mengalami kelewatan atas sebab kekangan kerja berikutan kita dilanda pandemik Covid-19 semenjak bulan Mac 2020,” katanya.

Tambahnya, pantai Belawai merupakan salah satu destinasi pelancongan menarik kawasan N41 Kuala Rajang dengan keindahan pantai dan deruan ombak yang mengasyikkan.

“Semoga suatu hari nanti, lebih ramai pengunjung akan bertandang ke kawasan ini menikmati keindahan pantai serta makanan yang terdapat di Kampung Belawai dan sekitarnya.

“Ini sekali gus meningkatkan sosioekonomi kawasan berkenaan setelah kita dapat membendung penularan Covid-19 ini dan setelah pembangunan jalan raya dari Sarikei ke Tanjung Manis siap kelak,” ujarnya.

Turut hadir di mesyuarat tersebut ialah Pemangku Pegawai Daerah Tanjung Manis, Ismail Kasah dan Setiausaha Majlis Daerah Matu Daro, Ahmad Jerry Hashim.

Oleh EARL ANEK

See author's posts


Sarawak boleh ‘bebas’ Proklamasi Darurat

KUCHING: Sarawak boleh ‘bebas’ dari Proklamasi Darurat sekiranya mengekalkan rekod baik dalam mengawal penularan Covid-19.

Ketua Menteri, Datuk Patinggi Abang Johari Tun Openg berkata, jika keadaan Covid-19 di negeri ini semakin menurun dan meyakinkan, Yang Di-Pertuan Agong boleh perkenan pengisytiharan proklamasi lain khas bagi Sarawak.

“Ia (Proklamasi Darurat) adalah termaktub di peruntukan Perlembangaan 150 1 (1)(2), dan ada (2a)(2b) di bawahnya. Itu adalah kunci utama.

“Yang Di-Pertuan Agong telah mengisytiharkan darurat bagi seluruh negara, maka itu akan menurutinya dengan penuh taat.

“Namun, sekiranya kita (Sarawak) boleh menyakinkan Yang Di-Pertuan Agong bahawa kita mempunyai perubahan dan peningkatan dalam mengawal Covid-19 ini, baginda mungkin akan memperkenankan proklamasi yang lain untuk kita,” katanya.

Beliau berkata demikian ketika mengadakan lawatan mangsa banjir di Pusat Pemindahan Sementara (PPS) Dewan Haji Kamaruddin Kampung Segedup, Batu Kawa, di sini semalam.

Menurut beliau, mana-mana negeri di Malaysia turut boleh ‘diangkat’ daripada Proklamasi Darurat sekiranya berjaya mengawal kes Covid-19 dengan meyakinkan.

“Katakanlah Sarawak berjaya mengawal dan keadaan menjadi lebih baik, kita boleh menyakinkan Yang Di-Pertuan Agong, dan negeri lain turut boleh melalukannya.

“Untuk rekod, kita sama seperti Perlis, namun kes meningkat akibat Kluster Pasai Tiong baru-baru ini, dan ia terus meningkat kerana orang ramai membuat ujian saringan,” jelasnya.

Tambahnya, angka tiga digit yang direkodkan di Sarawak mungkin akan terus menaik, namun ia boleh dikawal sekiranya orang awam mematuhi prosedur operasi standard (SOP) dengan lebih ketat.

Mengulas lanjut mengenai darurat, Abang Johari tidak menafikan pilihan raya mungkin akan diadakan sejurus selepas mendapat perkenan dan pengistiharan daripada Yang Di-Pertuan Agong.

“Kalau Sarawak ‘bebas’ dari darurat, tidak mustahil kita akan mengadakan pilihan raya.

“Namun, ia hanya andaian kerana ini berkaitan dengan darurat dan ia tertakhluk di bawah perkenan Yang Di-Pertuan Agong.

“Setiap keputusan muktamad yang diisytiharkan dan diperkenankan oleh baginda, kita perlu patuh,” tegasnya.

Oleh AKMAL ADIB YUSUP

See author's posts


Bintulu terus gamit pelabur

LAWATAN… Datuk Patinggi Tan Sri Abang Johari mengadakan lawatan ke Sarawak Petchem Methanol Plant di Tanjung Batu, Bintulu, semalam.

BINTULU: Hab Petrokimia di Bintulu bakal miliki loji hidrogen selepas Projek Metanol bagi menarik lebih banyak pelabur luar ke Sarawak.

Premier Sarawak, Datuk Patinggi Tan Sri Abang Johari Tun Openg berkata, kerajaan kini bercadang untuk membuka loji hidrogen yang mana ia akan dibangunkan pada tahun hadapan.

“Tujuan lawatan ini adalah disebabkan kita telah menerima beberapa cadangan untuk para pelabur baharu yang hendak menempatkan operasi mereka di Kidurong.

“Setakat ini, kita mempunyai pelaburan baharu dari Amerika Syarikat yang akan mengeluarkan bahan perubatan dan kita mempunyai lagi satu cadangan iaitu Loji Hidrogen yang akan dibangunkan pada tahun hadapan di kawasan yang sama.

“Jadi, kedatangan saya adalah untuk membuat perancangan yang lebih teliti dari segi kawasan tanah,” katanya kepada pihak media selepas lawatan beliau ke Sarawak Petchem Methanol Plant di Tanjung Kidurong semalam.

Dalam pada itu, Abang Johari turut memaklumkan bahawa kerajaan merancang untuk membesarkan kawasan Kidurong memandangkan aktiviti perindustrian di kawasan tersebut semakin pesat.

“Hari ini saya melihat kawasan-kawasan yang bakal kita rancang untuk industri akan datang dan saya menjangkakan jumlah pekerja pada tahun 2026 akan mencecah lebih 15 ribu orang.

“Kalau pembangunan ini berjalan selepas Projek Metanol, kita akan bangunkan hidrogen dan beberapa pelaburan daripada syarikat minyak bagi membangunkan satu lagi pelan dengan hab perubatan,” ujarnya.

See author's posts


SME Bank tanggung RM3.45 juta bayaran sewa

KUALA LUMPUR: Seramai 230 penyewa Kompleks Premis Usahawan SME Bank kini tidak perlu membayar sewa bagi tempoh moratorium April hingga September 2020 apabila SME Bank mengambil langkah untuk menanggung bayaran sewa bagi tempoh tersebut.

Kementerian Pembangunan Usahawan dan Koperasi (MEDAC) dalam kenyataan hari ini berkata mereka juga akan diberi pengurangan bayaran sewa sebanyak 50 peratus bagi tempoh enam bulan berikutnya, dari Oktober 2020 hingga Mac 2021.

Menterinya, Datuk Seri Wan Junaidi Tuanku Jaafar berkata, inisiatif pengecualian bayaran sewa bagi tempoh April hingga September 2020 ini akan memberikan penjimatan kos operasi sebanyak RM2.3 juta.

“Manakala bagi diskaun 50 peratus untuk bayaran sewa bagi tempoh enam bulan seterusnya pula akan memberikan penjimatan lebih RM1.15 juta kepada penyewa,” katanya.

Beliau berkata langkah yang diambil oleh SME Bank ini seiring dengan pengumuman 29 inisiatif jangka pendek dan sederhana yang diambil oleh MEDAC dalam membantu lebih 20,000 orang usahawan PKS kembali meningkatkan semula prestasi perniagaan mereka yang terjejas akibat Covid-19.

Presiden Kumpulan/Ketua Pegawai Eksekutif SME Bank Aria Putera Ismail berkata, bagi memudahkan proses, inisiatif ini akan dijalankan secara automatik dan penyewa tidak perlu membuat sebarang permohonan.

“Bagi penyewa yang terus membayar semasa tempoh moratorium ini, bayaran mereka akan dibawa ke hadapan.

“SME Bank amat proaktif dalam memastikan bantuan dapat disalurkan dengan cepat dan efisien kepada usahawan PKS yang terkesan akibat pandemik Covid-19,” katanya.

SME Bank telah memperkenalkan Program Kemudahan PKS (SME Relief Program (SRP)) bagi mengurangkan beban kewangan usahawan PKS yang bersasar, memperuntukkan dana bernilai RM2.1 bilion bagi Skim SME Go dan Dana Transformasi Teknologi PKS (STTF) di bawah PENJANA serta menyediakan pelbagai dana lain yang diumumkan kerajaan melalui PRIHATIN seperti Kemudahan Bantuan Khas (SRF), Agromakanan, Kemudahan Automasi dan Digital (ADF) dan Kemudahan Semua Sektor Ekonomi (AES).

Maklumat lanjut mengenai kemudahan ini boleh menghubungi Pusat Khidmat Pelanggan di talian 03-26037700.- Bernama

See author's posts